Iznul jalani pembedahan tulang bawah mata esok
Oleh NOOR HASLIZA NUSI

7 April 2021, 7:14 pm
GEORGE TOWN – Remaja orang kelainan upaya (OKU) fizikal, Iznul Hakim Mohd. Nor akan menjalani satu pembedahan pada tulang bawah mata di Hospital Pulau Pinang (HPP) di sini pada pukul 8 pagi esok.
Iznul, 21, masih menerima rawatan di wad hospital berkenaan sejak dimasukkan ke situ pada Khamis lalu.
Kakak sulungnya, Izzati Haswani, 26, berkata, keadaan muka Iznul masih bengkak manakala penglihatannya juga dikatakan kabur kemungkinan disebabkan kesan kecederaan yang dialaminya.
“Doktor memaklumkan yang dia (Iznul) akan menjalani pembedahan tulang bawah mata yang retak pada pagi esok.
“Hari ini sahaja sudah tiga kali dia mengalami sawan tarik. Saya sedih melihat keadaan kesihatannya,” katanya kepada Kosmo! di sini hari ini.
Izzati menambah, ahli keluarga pemandu kereta jenis Suzuki Swift yang didakwa memukul Iznul sebelum maut akibat kemalangan jalan raya ada bertemu dengan bapanya semalam.

“Keluarga si mati memaklumkan yang depa (mereka) juga tidak sangka kejadian itu berlaku dan menyifatkan si mati seorang yang baik.
“Depa pun tak tau (tidak tahu) punca si mati bertindak memukul adik saya,” ujarnya yang keluarganya juga masih buntu dengan kejadian berlaku.
Khamis lalu, suspek berusia 30 tahun itu dilaporkan maut selepas terlibat dalam kemalangan membabitkan tiga buah kenderaan di persimpangan lampu isyarat Jalan Tengah-Bayan Baru kira-kira pukul 2.50 petang.
Sebelum kemalangan, suspek bertindak menyerang dan memukul seorang remaja OKU di sebuah kedai bundle di Sungai Tiram, dalam kejadian pada pukul 2.30 petang. – K! ONLINE


Harga ayam di Indonesia dijangka naik menjelang Ramadan
Oleh KOSMO!

7 April 2021, 7:35 pm
JAKARTA – Harga daging ayam di Kabupaten Bandung Barat (KBB), Indonesia dijangka mengalami peningkatan menjelang bulan Ramadan pada minggu hadapan.
Menurut laporan Suara.com, harga biasa daging ayam adalah  bawah 28,000 rupiah (RM7.97) sekilogram namun, dijangka meningkat kepada  31,000 rupiah (RM8.82) sekilogram.
Salah seorang peniaga ayam di Pasar Panorama Lembang, Alma Khanza Sylbia, 19, berkata, kenaikan harga daging ayam adalah perkara biasa setiap kali tiba bulan puasa.
“Kebiasaannya,  orang membeli ayam dengan kuantiti banyak untuk menyediakan hidangan berbuka dan bersahur jadi apabila permintaan meningkat, harga turut naik.
“Pembeli saya juga banyak yang mengeluh apabila harga naik tetapi kenaikan ini perlu supaya kami tidak mengalami kerugian,” jelasnya.
Menurut Alma, pada hari-hari biasa, dia mampu menjual antara 1.6 tan sehingga 2.5 juta tan daging ayam dengan keuntungan  30 hingga 50 juta rupiah (RM8,358 hingga RM14,230) sehari.

Setakat ini, harga daging ayam masih di paras normal dan mungkin akan mula mahal apabila memasuki minggu pertama berpuasa. – Agensi


Atlet gimnastik Greece dakwa diseksa jurulatih bertahun-tahun
Oleh KOSMO!

7 April 2021, 8:00 pm
ATHENS, Greece- Hampir 24 ahli gimnastik Greece mendakwa telah diabaikan dan didera oleh jurulatih mereka selama bertahun-tahun.
Menurut akhbar tempatan,  pendedahan itu dibuat menerusi sepucuk surat yang ditulis oleh 22 atlet lelaki dan wanita kepada Presiden negara itu, Katerina Sakellaropoulou dan Perdana Menteri, Kyriakos Mitsotakis.
Kumpulan atlet tersebut mendakwa bahawa mereka diperlakukan dengan kasar dan kejam sejak tahun 1985 termasuk dipaksa berpuasa selain menderita penderaan mental dan fizikal di samping menjadi mangsa gangguan seksual.
“Buat pertama kali, pendedahan tentang penderaan secara psikologi dan fizikal dibuat beramai-ramai oleh atlet gimnastik,” demikian kata peguam kumpulan atlet tersebut, Alexandros Adamidis kepada akhbar tempatan.
Bagaimanapun, tiada tindakan diambil persekutuan gimnastik Greece susulan tuduhan tersebut pada Mac lalu.
Dalam surat tersebut, kumpulan atlet itu mendakwa, jurulatih akan menampar, menendang dan melemparkan objek kepada atlet semasa latihan malah turut menarik rambut dan menyeret badan atlet perempuan.

Kadangkala, jurulatih akan menanggalkan tilam pelapik semasa latihan yang mengakibatkan atlet cedera. Beberapa atlet juga dipaksa untuk meneruskan latihan walaupun mereka telah tercedera, demikian menurut  surat itu.
Langkah disiplin yang dikenakan termasuk memaksa atlet untuk berlatih dalam cuaca ekstrem serta tidak membenarkan mereka pergi ke tandas. – AFP


Larian obor Olimpik di Osaka dibatalkan
Oleh KOSMO!

7 April 2021, 7:05 pm
OSAKA, Jepun – Acara larian obor Osaka menjelang temasya Sukan Olimpik 2021 akan dibatalkan susulan peningkatan mendadak jumlah kes Covid-19, kata gabenor wilayah itu hari ini.
Keputusan diambil selepas wilayah Osaka mengumumkan darurat susulan peningkatan kadar jangkitan Covid-19 yang turut memberi tekanan kepada penduduk tempatan.
“Hari ini, kami menggesa penduduk di seluruh Osaka untuk tidak keluar rumah jika tiada urusan  penting. Kami turut membatalkan larian obor di jalan-jalan awam di seluruh wilayah ini.
“Bagaimanapun, kami sedang membincangkan sama ada larian obor boleh diadakan di jalan-jalan kawasan tertutup seperti taman sebagai alternatif,” kata Gabenor Osaka, Hirofumi Yoshimura.
Menurut beliau, adalah tidak sesuai untuk menganjurkan acara tersebut di jalan-jalan awam memandangkan ramai penduduk akan berkumpul untuk menyaksikannya.
“Larian obor biasanya akan menarik perhatian orang ramai untuk datang menonton meskipun kami telah mengambil langkah berjaga-jaga,” katanya.

Sebelum ini, arahan untuk tidak mengadakan larian obor di tempat awam telah pun dikeluarkan untuk bandar raya Osaka, namun pengumuman larangan hari ini diperluaskan ke seluruh wilayah tersebut.
Larian obor sukan Olimpik 2021 di seluruh Jepun bermula pada 25 Mac lepas di Fukushima dan dijangka merentasi wilayah Osaka pada 13 dan 14 April ini.
Dengan hanya tinggal lebih 100 hari sebelum acara sukan antarabangsa itu bermula pada 23 Julai ini, para pegawai Olimpik kini berdepan pelbagai masalah berikutan peningkatan mendadak  kes Covid-19 di Jepun. – AFP


29.38 peratus penduduk Kedah daftar suntikan vaksin
Oleh NUR ANATI JUHARI

7 April 2021, 7:25 pm
ALOR SETAR – Pendaftaran Program Imunisasi Covid-19 Kebangsaan (PICK) di Kedah masih rendah apabila hanya 29.38 peratus penduduk negeri ini mendaftar sebagai penerima vaksin sehingga semalam.
Pengarah Kesihatan Negeri Kedah, Dr. Mohd Fikri Ujang berkata, jumlah itu melibatkan seramai 452,808 orang daripada 1.5 juta penduduk yang layak mendaftar sebagai penerima vaksin.
“Mengikut daerah, Kuala Muda mencatatkan pendaftaran sebanyak 122,910 atau 33.87 peratus, Kulim 77,556 (33.71 peratus), Kota Setar 95,126 (28.98 peratus), Kubang Pasu 47,644 (27.51 peratus) dan Langkawi 21,336 (27.93 peratus),
“Di Sik pula seramai 14,675 (27.74 peratus), Bandar Baharu 8,804 (26.44 peratus), Pendang 16,768 (22.51 peratus), Yan 12,116 (22.74 peratus), Baling 25,552 (23.96 peratus) dan Padang Terap 10,271 (20.79 peratus),” katanya dalam satu kenyataan di sini hari ini.
Kata beliau, bilangan yang direkodkan itu masih rendah berbanding bilangan penduduk yang patut disuntik.
“Sehubungan itu, kita menyeru semua penduduk di Kedah yang berumur 18 tahun ke atas untuk segera mendaftar sebagai penerima vaksin Covid-19 terutama bagi golongan berisiko tinggi.

“Golongan berisiko tinggi antaranya melibatkan warga emas, pesakit kronik dan orang kelainan upaya berisiko tinggi untuk mendapat komplikasi dan berakhir dengan kematian apabila dijangkiti wabak tersebut,” ujarnya. – K! ONLINE


Suami palsukan kematian isteri untuk elak dipenjara
Oleh KOSMO!

7 April 2021, 7:31 pm
CHARLESTON, Virginia Barat  – Seorang lelaki di negeri Virginia Barat, Amerika Syarikat dihukum penjara lapan bulan selepas mengaku bersubahat memalsukan kematian isterinya bagi mengelakkan wanita itu dipenjarakan, lapor akhbar Daily Star hari ini.
Rodney Wheeler yang menjalani hukuman itu kelmarin memberitahu polis sebelum ini bahawa isterinya, Julie Wheeler dikhuatiri mati selepas terjatuh dari sebuah tebing ketika dia mencari anting-antingnya pada 31 Mei 2020.
Polis melancarkan gerakan mencari dan menyelamat selama dua hari di sekitar Taman Negara New River Gorge melibatkan beratus-ratus petugas kecemasan dan sukarelawan.
Dalam masa dua hari tersebut, Rodney berpura-pura memuat naik status di Facebook memohon agar Julie pulang dengan selamat.
Status ‘sedih’ yang dimuatnaik Rodney yang berpura-pura kehilangan isterinya itu. – Facebook/Daily Star
“Saya menerima banyak mesej peribadi, jadi saya berasa terpanggil untuk menulis tentang perkara ini. Kemalangan di Grandview itu melibatkan isteri saya.
“Mereka (pasukan penyelamat) masih belum menemuinya namun, saya berharap agar dia dijumpai dan dalam keadaan yang baik.

“Saya berasa kecewa dan buntu pada masa ini, namun saya perlu terus yakin. Tolong beri kami masa untuk menyelesaikan perkara ini dan tolong berdoa untuk kami,” tulis Rodney di akaun Facebook miliknya.
Bagaimanapun, taktik licik suami isteri itu terbongkar apabila akhirnya polis menjumpai Julie bersembunyi di dalam almari di rumah mereka.
Sebelum itu, Julie dijatuhi hukuman penjara tiga tahun enam bulan bagi satu kesalahan penipuan penjagaan kesihatan. – Agensi


PATI terjun tingkat tiga elak dicekup pihak berkuasa
Oleh NUR HUDA MUSA

7 April 2021, 7:20 pm
KUALA LUMPUR – Seorang lelaki warga Bangladesh patah kaki kanan selepas nekad terjun dari tingkat tiga bangunan ketika cuba melarikan diri pihak berkuasa hari ini.
Mangsa berusia 30-an tanpa dokumen pengenalan diri itu telah diberi rawatan awal oleh Angkatan Pertahanan Awam Malaysia dan telah dihantar ke hospital untuk rawatan lanjut.
Ketua Pengarah Imigresen, Datuk Khairul Dzaimee Daud berkata, pemeriksaan dijalankan berdasarkan aduan dan maklumat awal yang disalurkan kepada Jabatan Imigresen Malaysia (JIM) tentang penyalahgunaan pas serta tidak mempunyai permit atau dokumen yang sah yang membawa kesalahan dibawah Akta Imigresen 1959/63.
“Dalam serbuan itu seramai 329 pekerja asing telah diperiksa terdiri daripada pelbagai warganegara. Seramai 269 warga asing telah ditahan dalam operasi itu terdiri daripada 191 lelaki Bangladesh, 44 lelaki dan 13 wanita warga Indonesia, 18 lelaki dan seorang wanita Myanmar serta dua wanita Vietnam.
“Kes disiasat di bawah Akta Imigresen 1959/63. Operasi penguatkuasaan akan diteruskan untuk mengesan warga asing yang melanggar peraturan,” katanya.
Khairul Dzaimee berkata, hasil pemeriksaan di lokasi juga mendapati pekerja-pekerja tidak mempunyai sebarang dokumen pengenalan diri serta permit dan pas yang sah.

“Terdapat juga beberapa pekerja yang menyalahgunakan pas lawatan kerja sementara (PLKS) yang sedia ada selain ada beberapa subkontraktor menggunakan pekerja asing yang mempunyai PLKS dari sektor-sektor yang berbeza dan syarikat berlainan.
“Kesemua tahanan bagi operasi tersebut akan ditempatkan di Depoh Tahanan Imigresen Lenggeng, Negeri Sembilan dan Depoh Tahanan Imigresen Semenyih, Selangor,” ujarnya.
Katanya kesemua tahanan akan dibawa ke Pusat Kesihatan Daerah Putrajaya (PKD) dan PKD Seremban 2 untuk menjalani ujian saringan Covid-19 terlebih dahulu.
“JIM amat memandang serius dan akan mengenakan tindakan yang setimpal terhadap pemilik atau majikan yang mengajikan warganegara asing tanpa dokumen dan PLKS yang sah serta dengan sengaja memberi perlindungan pada pekerja asing yang telah melanggar Akta Imigresen 1959/63 (Akta 155),” tegasnya. – K! ONLINE


Mak Cik Petir tak sempat berkumpul, buka puasa Ramadan ini
Oleh MOHAMAD FAIZAL HASHIM

7 April 2021, 6:36 pm
JOHOR BAHRU – Pelakon, Noryati Taib atau lebih lebih terkenal dengan gelaran ‘Mak Cik Petir’ merancang berkumpul dengan kesemua adik beradik untuk berbuka puasa bersama-sama pada hari pertama Ramadan yang akan tiba tidak lama lagi.
Bagaimana pun hasrat pelakon drama berusia 63 tahun itu tidak kesampaian setelah menghembuskan nafas terakhir akibat sakit tua pada pukul 1.45 pagi di rumahnya di Taman Air Biru, Pasir Gudang, hari ini.
Menurut anaknya, Faizul Hafiz Hashim, 36, hasrat itu disuarakan ibunya selepas keluarkan dari unit rawatan rapi (ICU) Hospital Sultan Ismail (HSI), di sini pada 27 Februari lalu setelah mengalami komplikasi buah pinggang.
“Kebiasaannya, seluruh keluarga kami akan berkumpul untuk berbuka puasa beramai-ramai di rumah pusaka di Kampung Sulaiman Menteri, di sini setiap tahun.
Disebabkan faktor kesihatan yang sukar untuk bergerak selepas kaki dipotong pada 2017 lalu akibat diabetes, dia berhasrat membuat majlis itu di rumahnya,” katanya kepada pemberita ketika ditemui di Tanah Perkuburan Islam Kebun Teh di sini, hari ini.
Anak ketiga pelakon itu memberitahu, di hujung usia ibunya, arwah kerap ‘berleter’ meninggalkan pesanan kepada mereka empat beradik.

“Arwah mama memang suka berpesan, dia punya ‘leteran’ memang kita rindu. Setiap hari dia berpesan supaya jangan sakitkan hati orang, jangan menipu dan berbaik dengan masyarakat, dan jiran tetangga,” katanya.
Mengulas lanjut, peniaga itu berkata, ibunya mengadu tidak sedap badan pada kira-kira 12 tengah malam tadi sebelum sesak nafas.
Noryati menghembuskan nafas terakhir di sisi suami, Hashim Mohd. Yusoff, 65 dan anak bongsu, Ezzahani Hashim, 31 pada pukul 1.45 pagi.
Terdahulu, Jenazah Noryati selamat dikebumikan di Tanah Perkuburan Islam Kebun Teh pada pukul 11.30 pagi selepas dimandikan dan disembahyangkan di Masjid Al-ittihad Perjiranan 9 Taman Air Biru, Pasir Gudang.-K! ONLINE


KBS garis enam komponen jayakan VSN2030
Oleh SUBKHI SUDARJI

7 April 2021, 6:40 pm
PUTRAJAYA – Enam komponen utama digariskan sebagai panduan dalam merangka satu aspirasi dan cadangan penambahbaikan dalam menjayakan Kanvas Visi Sukan Negara 2030 (VSN2030).
Menteri Belia dan Sukan, Datuk Seri Reezal Merican Naina Merican berkata, elemen pertama yang perlu ada ialah pemerkasaan budaya sukan dalam masyarakat dengan akses sukan yang lebih inklusif sehingga ke peringkat akar umbi.
Katanya, program-program seperti Fit Malaysia akan terus diperluaskan dan KBS akan memperkasakan roadmap agenda ‘Wanita Dalam Sukan’.
“Kedua adalah kecemerlangan sukan yang merangkumi pengukuhan struktur model pembangunan kecemerlangan sukan lebih holistik dan serba mampan berlandaskan piawaian dan akreditasi antarabangsa dengan mengutamakan sukan berprestasi tinggi.
“Program Podium, Pelapis serta program yang dapat menonjolkan bakat baharu sukan akan kita perhebatkan. Di sinilah jaguh-jaguh ternama dunia lahir seperti Datuk Lee Chong Wei, Datuk Nicol David, Pandelela Rinong, Azizulhasni Awang, Farah Ann dan sebagainya terus dilahirkan,” jelasnya.
Beliau berkata demikian ketika merasmikan Pelancaran Kanvas Visi Sukan Negara 2030 secara maya di Facebook KBS hari ini.

Reezal Merican berkata, elemen ketiga pula membabitkan pengenalpastian dan pembangunan bakat melalui penstrukturan model yang lebih inklusif dan seragam berlandaskan penekanan aplikasi sains yang jitu. -K! ONLINE


92 individu ‘degil’ ditahan ingkar SOP
Oleh AHMAD SHAHERMAN SHAMSURI

7 April 2021, 6:08 pm
PETALING JAYA – Tiada penjarakan fizikal dan rentas negeri atau daerah tanpa kebenaran antara kesalahan paling tinggi dicatatkan dalam operasi pematuhan prosedur operasi standard (SOP) semalam.
Menteri Kanan Keselamatan, Datuk Seri Ismail Sabri Yaakob berkata, kedua-dua kesalahan itu mencatatkan 43 dan 21 kes.
Katanya, turut dikesan dalam operasi semalam adalah kesalahan gagal merekod butiran diri di aplikasi MySejahtera (21), tidak memakai pelitup muka (5) dan premis beroperasi lebih masa/tanpa kebenaran (2).
“Secara keseluruhan, operasi ingkar SOP semalam telah menahan 92 individu dan daripada jumlah itu, 88 orang dikompaun manakala empat lagi direman,” katanya dalam satu kenyataan di sini hari ini.
Sementara itu, mengulas mengenai Op Benteng semalam, Ismail Sabri memaklumkan, seramai 43 orang pendatang asing tanpa izin (PATI) berjaya ditahan dan tiga buah kenderaan darat telah dirampas.
“Sebanyak 153 buah bot dan kapal turut dikesan di perairan negara melalui 11 aktiviti penglihatan, manakala tiga orang PATI diusir melalui dua aktiviti pengusiran,” jelas beliau.-K! ONLINE


Remaja maut terperosok bawah lori
Oleh ROHANA MOHD. NAWI

7 April 2021, 5:52 pm
KOTA BHARU – Seorang pelajar tingkatan empat maut selepas motosikal ditunggangnya merempuh bahagian sisi sebuah lori yang sedang membelok di Kampung Panjang Banggu, Binjai di sini hari ini.
Dalam kejadian kira-kira pukul 4.30 pagi itu, mangsa, Muhammad Faiz Azwan Hassan, 16, meninggal dunia di lokasi kejadian selepas mengalami kecederaan parah pada kepala dan badan selepas terperosok di bawah lori terbabit.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, mangsa menunggang motosikal jenis Yamaha LC135 dari arah Bachok ke Binjai.
Katanya, mangsa yang dipercayai tidak memakai topi keledar dan tiada lesen memandu cuba memotong sebuah lori dari arah sama.
“Bagaimanapun, lori yang dipandu lelaki berusia 28 tahun itu telah membelok ke kanan jalan tanpa menyedari mangsa sedang cuba memotong kenderaannya.
“Mangsa yang tidak sempat mengelak telah merempuh bahagian tengah lori itu sebelum dia terjatuh dan terperosok di bawah kenderaan berkenaan,” katanya ketika dihubungi Kosmo! hari ini.

Menurut Abdul Rahim, mangsa yang disahkan meninggalkan dunia di tempat kejadian telah dihantar ke Hospital Universiti Sains Malaysia, Kubang Kerian untuk dibedah siasat. – K! ONLINE.


Perompak ikat 10 pekerja, bawa lari wang tunai
Oleh MUHAMMAD ZIKRI

7 April 2021, 6:25 pm
PONTIAN – Sepuluh pekerja sebuah kedai serbaneka berdepan detik cemas apabila didatangi dua perompak bersenjatakan parang sebelum melarikan sejumlah wang tunai dalam kejadian di Pusat Perdagangan Pontian di sini malam semalam.
Ketua Polis Daerah Pontian, Superintendan Mustafa Bakri Salleh berkata, kejadian berlaku pada pukul 10.20 malam ketika pekerja premis itu sedang melakukan proses penutupan kedai termasuk mengira wang jualan.
Menurutnya, suspek disyaki menaiki motosikal memasuki kedai berkenaan dengan memakai topi keledar sambil membawa senjata dipercayai parang panjang.
“Kedua-dua suspek masuk kedai dan mengacukan parang ke arah pekerja, mereka mengarahkan pekerja supaya tidak melawan dan mereka diikat dengan menggunakan kabel tie.
“Suspek mengarahkan salah seorang pekerja memasukkan wang tunai yang dikira di kaunter jualan ke dalam sebuah beg.
“Manakala seorang suspek lagi membawa seorang pekerja yang lain ke dalam stor yang menempatkan peti besi sebelum mengarahkan mangsa memasukkan wang ke dalam beg galas,”katanya ketika dihubungi di sini hari ini.

Mustafa berkata, sejurus suspek berjaya merompak wang, mereka bergegas melarikan diri meninggal lokasi kejadian. -K! ONLINE


Peguam didakwa 9 pertuduhan ubah wang haram
Oleh NUZULSHAM SHAMSUDDIN

7 April 2021, 6:04 pm
KUALA LUMPUR – Seorang peguam mengaku tidak bersalah di Mahkamah Sesyen di sini hari ini, atas sembilan pertuduhan membabitkan diri dalam pengubahan wang haram berjumlah lebih RM6.5 juta.
Tertuduh, M.Pathmarajah, 65, membuat pengakuan itu selepas pertuduhan dibacakan di hadapan Hakim Datin Sabariah Othman dan Hakim Kamarudin Kamsun.
Di hadapan Hakim Datin Sabariah, mengikut pertuduhan pertama hingga ketiga, Pathmarajah didakwa menerima wang RM3,735,200, RM640,070 dan RM2,161,330 melalui beberapa cek daripada Tan Bee Kim & Partners hasil aktiviti haram ke dalam dua akaun bank milik Firma Guaman Tetuan Mazwan Pathma & Co tertuduh sebagai rakan kongsi firma guaman berkenaan.
Kesalahan itu didakwa dilakukan di Jalan Maarof, Bangsar Baru di sini, antara 8 Ogos 2017 dan 12 Februari 2018.
Sementara bagi pertuduhan keempat hingga keenam, tertuduh didakwa memindahkan RM608,370 dan menggunakan RM1,080,000 serta RM2 juta yang merupakan hasil aktiviti haram daripada akaun semasa Malayan Banking milik firma guaman Tetuan Mazwan Pathma & Co dan tertuduh sebagai rakan kongsi firma guaman tersebut ke dalam akaun semasa lain firma guaman itu dan dua syarikat lain.
Dia dituduh melakukan kesalahan itu di bank Jalan Maarof, Bangsar Baru, di sini, antara 12 Februari 2018 dan 16 April 2018.

Dalam pada itu, bagi pertuduhan ketujuh hingga kesembilan, di hadapan Hakim Kamarudin, Pathmarajah turut didakwa atas pertuduhan iaitu satu memindah RM22,000, RM1,594,757 dan RM1,538,484 yang merupakan hasil daripada aktiviti haram daripada dua akaun bank milik firma guaman Tetuan Mazwan Pathma & Co dan tertuduh sebagai rakan kongsi firma guaman tersebut melalui beberapa cek kepada dua akaun semasa bank milik firma guaman tersebut.
Bagi kesemua pertuduhan itu, dia didakwa mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA).
Hukuman bagi seksyen itu memperuntukkan hukuman penjara maksimum 15 tahun dan denda tidak kurang lima kali ganda jumlah atau nilai hasil daripada aktiviti haram atau RM5 juta atau mana lebih tinggi, jika sabit kesalahan.
Mahkamah kemudian membenarkan tertuduh diikat jamin RM100,000 dengan seorang penjamin dan menetapkan 4 Mei ini untuk sebutan semula kes. – K! ONLINE


Pusat kumpul kelapa sawit diserbu manipulasi alat timbang
Oleh ISKANDAR SHAH MOHAMED

7 April 2021, 5:46 pm
KUALA SELANGOR – Ketamakan sebuah pusat mengumpulan dan pembelian kelapa sawit mengaut untung berlebihan dengan memanipulasi alat timbangan buah itu terbongkar apabila diserbu pihak berkuasa di Kampung Sungai Yu, hari ini.
Serbuan dilakukan pukul 10 pagi oleh Kementerian Perdagangan Dalam Negeri Dan Hal Ehwal Pengguna (KPDNHEP) dan Lembaga Minyak Sawit Malaysia (MPOB).
Difahamkan pusat pengumpulan itu meletakkan sukatan timbangan lebih rendah ke atas lori pengangkut sawit berbanding jumlah berat sebenar.
Pengarah KPDNHEP Selangor, Muhamad Zikril Azan Abdullah berkata, Ops Timbang Sawit itu dilakukan hasil maklumat dan intipan pihaknya berkaitan kewujudan isu penipuan timbangan buah kelapa sawit sejak setahun lalu.
Katanya, ini berikutan bagi mengelakkan syarikat itu rugi susulan kenaikan harga kelapa sawit. Harga bagi satu tan metrik dibeli oleh pusat pengumpulan itu adalah RM720.
“Siasatan awal mendapati premis itu memanipulasi alat timbang dengan mengurangkan lima peratus berat sawit iaitu sehingga 250 kilogram (kg).

“Sistem sukatan secara elektronik itu sekali gus mengakibatkan bayaran kepada pekebun kecil lebih rendah berbanding jumlah sebenar,” katanya ketika ditemui selepas operasi itu hari ini. -K!ONLINE


Rokok seludup lebih RM605,000 dirampas
Oleh TENGKU DANISH BAHRI TENGKU YUSOFF

7 April 2021, 6:20 pm
KUALA TERENGGANU – Kastam Diraja Malaysia (KDRM) berjaya mematahkan cubaan menyeludup rokok seludup pelbagai jenama bernilai keseluruhan RM605,869.40 termasuk duti cukai dalam dua serbuan berasingan di Setiu dan Marang pada akhir bulan lalu.
Ketua Pengarah KDRM, Datuk Seri Abdul Latif Abdul Kadir berkata, serbuan pertama berjaya menemui 2,540 karton rokok pelbagai jenama disyaki seludup di pesisir Pantai Lembah Bidong, Setiu pukul 1 pagi, 31 Mac lalu.
“Serbuan itu berjaya merampas 2,540 karton rokok seludup pelbagai jenama yang dianggarkan bernilai RM66,040 selain duti cukai berjumlah RM341,884.
“Siasatan awal mendapati sindiket berkenaan sedang memindahkan bekalan rokok belum kastam itu ke dalam sebuah lori setelah dipercayai mengambilnya dari sebuah kapal di tengah laut,” katanya pada sidang akhbar di Pejabat KDRM Terengganu di sini hari ini.
Dalam perkembangan sama, Abdul Latif memberitahu, serbuan kedua yang dilakukan di sebuah rumah kedai di Kampung Pak Madah, Marang pada sembilan jam kemudian berjaya merampas 239,120 batang rokok seludup.
Beliau berkata, kesemua rokok belum lulus Kastam yang dirampas itu dianggarkan bernilai RM33,778.40 dan melibatkan duti cukai RM161,167.

“Dua lelaki berusia 20-an dan 40-an yang dipercayai pemilik dan pekerja premis penyimpanan rokok seludup itu turut berjaya diberkas dalam serbuan berkenaan,” katanya. – K! ONLINE


PM ketuai Malaysia ke Sidang Kemuncak D-8
Oleh NOR IDAYU BOSRO

7 April 2021, 6:29 pm
PUTRAJAYA – Perdana Menteri, Tan Sri Muhyiddin Yassin akan mengetuai delegasi Malaysia ke Sidang Kemuncak Kumpulan Lapan Negara Membangun (D-8) Ke-10 yang diadakan secara maya esok.
Kementerian Luar (KLN) berkata, Sidang Kemuncak D-8 yang dihoskan oleh Bangladesh selaku Pengerusi itu bakal menyaksikan pemimpin negara terlibat membincangkan serta memperhalusi perkembangan serta pencapaian kerjasama ekonomi yang wujud sejak dua dekad lalu.
KLN berkata, para pemimpin negara-negara berkaitan seterusnya merangka rancangan kerjasama ekonomi untuk dekad akan datang meliputi enam bidang utama iaitu perdagangan, kerjasama industri dan perusahaan kecil dan sederhana, pertanian, pengangkutan, tenaga dan mineral serta pelancongan.
“Para pemimpin juga akan menerima pakai dua dokumen hasil iaitu Deklarasi Dhaka dan Pelan Hala Tuju D-8 2020-2030,” katanya dalam satu kenyataan di sini hari ini.
KLN berkata, Deklarasi Dhaka akan memperkukuh komitmen negara anggota bagi menyempurnakan objektif dan kerjasama D-8 dalam merangka strategi masa hadapan.
Katanya, Pelan Hala Tuju D-8 bagi tempoh 2020 hingga 2030 pula akan menyediakan garis panduan bagi pemantauan dan penilaian ke atas pencapaian D-8 untuk 10 tahun.

“Sidang kemuncak ini juga dijangka akan menjana idea dan inisiatif baharu bagi mencapai objektif dan aspirasi Kumpulan D-8.
“Penyertaan Malaysia ke sidang kemuncak ini secara langsung menzahirkan komitmen dan sokongan berterusan Malaysia terhadap inisiatif-inisiatif di bawah rangka kerjasama D-8,” katanya.
Mengenai Sidang kemuncak D-8, KLN memaklumkan bahawa sidang itu telah didahului dengan Sesi Mesyuarat Majlis Menteri-Menteri D-8 Ke-19 yang disertai oleh Menteri Luar, Datuk Seri Hishammuddin Tun Hussein hari ini.   -K! ONLINE


Pekerja kilang tidur dalam ‘kotak’ papan lapis
Oleh MOHD. RIFAAT ABD. HAMID

7 April 2021, 5:55 pm
ALOR SETAR – Pekerja sebuah kilang di Pokok Sena sini didapati hidup dalam keadaan tidak selesa dan kotor dengan ada sebilangan daripada mereka terpaksa menjadikan ruang kecil sebagai bilik tidur.
Keadaan itu terbongkar selepas Jabatan Tenaga Kerja (JTK) negeri melakukan operasi penguatkuasaan bersepadu di asrama pekerja kilang papan lapis tersebut, hari ini.
Pemeriksaan mendapati ruang kecil yang dibina dengan papan lapis berukuran kira-kira 2.5 meter panjang dan lebar 1.5 meter itu adalah bilik kelamin didiami pasangan suami isteri.
Pengarah JTK negeri, Arzanil Bahadon berkata, hasil pemeriksaan mendapati pihak majikan gagal menyediakan kemudahan asas seperti yang termaktub di bawah Akta Standard Minimum Perumahan, Penginapan dan Kemudahan Pekerja 1990.
Katanya, kilang tersebut mempunyai seramai 2,313 pekerja terdiri daripada 1,090 pekerja tempatan dan 1,223 warga asing.
“Walau bagaimanapun pemeriksaan mendapati asrama pekerja tidak memiliki tandas sempurna serta mencukupi untuk menampung bilangan pekerja yang tinggal di situ.

“Kita juga mendapati mendapati saiz bilik juga tidak mengikut garis panduan yang dikehendaki, malah terdapat pasangan kelamin turut tinggal di blok yang sama,” katanya kepada pemberita di sini hari ini. – K! ONLINE


Tiga kawasan ditamatkan PKPD bermula esok
Oleh AHMAD SHAHERMAN SHAMSURI

7 April 2021, 5:58 pm
PETALING JAYA – Perintah Kawalan Pergerakan Diperketatkan (PKPD) di tiga kawasan iaitu dua di negeri Sabah dan satu di Sarawak akan ditamatkan bermula esok.
Bagi negeri Sabah ia melibatkan Kampung Lebak Moyoh dan Kampung Siasai Tamu yang terletak di Kota Belud, manakala di Sarawak adalah Kampung Chupak, Siburan, Serian.
Menteri Kanan Keselamatan, Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan kes aktif di lokaliti ini adalah terkawal, semua kes positif telah menerima rawatan serta tiada lagi sampel saringan yang sedang menunggu.
Jelas beliau, semua kontak rapat di kawasan itu juga telah diasingkan serta dipantau sehingga hari ke-14.
“Bagi kes di Kampung Lebak Moyoh KKM telah melaksanakan 558 ujian saringan dan daripada jumlah itu, secara kumulatif sebanyak 13 kes telah direkodkan.
“Di Kampung Siasai Tamu pula, KKM telah melaksanakan 602 ujian saringan dan daripada jumlah itu, sebanyak sembilan kes telah direkodkan,”katanya dalam satu kenyataan di sini hari ini.

Tambah Ismail Sabri, KKM mengesahkan baki kes aktif di lokaliti itu terkawal dan kes terakhir yang dilaporkan adalah pada 22 Mac lalu iaitu sebanyak lima kes.
“Sementara itu, bagi kes di Kampung Chupak, Siburan, KKM telah melaksanakan 968 ujian saringan dan daripada jumlah itu, sebanyak 111 kes telah direkodkan.
“KKM mengesahkan baki kes aktif di lokaliti ini adalah terkawal serta tiada lagi sampel saringan yang sedang menunggu keputusan,” ujarnya.-K! ONLINE


Dua lelaki ditahan disyaki terbabit tuntutan palsu
Oleh IVAN AMIRUL

7 April 2021, 5:40 pm
SANDAKAN – Suruhanjaya Pencegahan Rasuah Malaysia (SPRM) Sabah menahan reman enam hari dua lelaki berkaitan tuntutan palsu membabitkan penyelenggaraan bot Klinik Bergerak 1Malaysia di Kinabatangan bernilai lebih kurang RM336,000 pada tahun 2019.
Kedua-dua individu berusia 46 tahun berkenaan terdiri dari seorang pengurus syarikat dan seorang penjawat awam.
Majistret Wan Farrah Farriza Wan Ghazali membenarkan perintah reman bermula hari ini sehingga 12 April depan ke atas semua suspek terbabit.
Menurut sumber, mereka ditahan ketika hadir ke pejabat SPRM Sandakan petang semalam untuk membantu siasatan.
Sementara itu, Pengarah SPRM Sabah, S Karunanithy semasa dihubungi mengesahkan penahanan berkenaan. – K! ONLINE.


Laporan palsu elak bayar denda buat MyKad baharu
Oleh MOHD SYALMIZI HAMID

7 April 2021, 3:43 pm
SEBERANG PERAI – Tindakan seorang lelaki membuat laporan polis palsu dirinya disamun bagi mengelak dikenakan denda oleh Jabatan Pendaftaran Negara (JPN) kerana kehilangan MyKad mengundang padah apabila dia ditahan polis di Kepala Batas di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, penganggur berusia 35 tahun itu membuat laporan polis pada Januari lalu di Balai Polis Mak Mandin, Butterworth di sini mendakwa dia disamun dua lelaki.
“Suspek mendakwa dia disamun di kawasan Taman Dedap, Butterworth sehingga kehilangan kad pengenalan, kad bank dan wang tunai RM2,400.
“Bagaimanapun, siasatan ke atas suspek mendapati dia membuat laporan sedemikian kerana takut didenda JPN kerana kehilangan MyKad kali kedua dan dia tiada wang untuk membayar denda tersebut,” katanya ketika dihubungi hari ini.
Difahamkan JPN mengenakan denda sebanyak RM310 bagi kehilangan MyKad kali kedua.
Suspek yang memiliki dua rekod jenayah termasuk satu kes narkotik itu disiasat mengikut Seksyen 182 Kanun Keseksaan. – K! ONLINE


Polis terima laporan kes ‘rider’ kena pukul
Oleh NUR HUDA MUSA

7 April 2021, 4:40 pm
PETALING JAYA – Polis mengesahkan telah menerima laporan berkenaan kejadian seorang penghantar makanan yang dipukul di sebuah kafe semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, berdasarkan laporan itu mangsa telah mendakwa dirinya ditampar di bahagian leher kiri oleh pemilik kafe tersebut.
“Kejadian berlaku apabila pemilik kafe berselisih faham dengan penghantar makanan (mangsa) berkaitan kelewatan dalam menguruskan penghantaran makanan yang telah dipesan hingga menyebabkan pelanggan membatalkan pesanan mereka.
“Mangsa telah ditampar di bahagian leher sebelah kiri serta menghalau mangsa keluar dari kafe,” katanya dalam satu kenyataan di sini hari ini.
Ku Mashariman berkata, kedua-dua pihak telah membuat laporan polis kerana video rakaman kejadian telah tular di laman sosial.
“Kes disiasat di bawah Seksyen 323 Kanun Keseksaan yang memperuntukkan hukuman penjara selama tempoh yang boleh sampai setahun atau dengan denda yang boleh sampai RM2,000 atau kedua-duanya sekali,” tegasnya.

Terdahulu, kecoh di laman sosial mengenai satu rakaman yang menunjukkan tindakan pemilik kafe yang bertindak memukul penghantar makanan terbabit.
Rakaman berdurasi 58 saat itu turut mendapat kecaman netizen yang rata-ratanya menganggap tindakan pemilik kafe tersebut keterlaluan dan wajar dikenakan tindakan tegas. – K! ONLINE


Kadar zakat fitrah Pahang kekal RM7
Oleh NIK SUKRY RAMLI

7 April 2021, 3:41 pm
PEKAN – Kadar zakat fitrah bagi negeri Pahang tahun ini kekal RM7 sebagaimana diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Ketua Pegawai Eksekutif Majlis Ugama Islam dan Adat Resam Melayu Pahang (Muip), Datuk Ahmad Hairi  Hussain berkata, kadar itu kekal sejak 2013.
“Kaedah bayaran ini tertakluk Prosedur Operasi Standard (SOP) dan tatacara digariskan selaras dengan pelaksanaan Perintah Kawalan Pergerakan Pemulihan (PKPP) ketika ini.
“Bagaimanapun pihak Muip menggalakkan orang ramai membuat pembayaran secara dalam talian melalui platform  ezakat.muip.gov.my dan aplikasi PahangGo,”katanya dalam sidang akhbar pengumuman kadar zakat fitrah Pahang 2021 di Pejabat Muip di sini, hari ini.
Yang turut hadir, Timbalan Ketua Pegawai Eksekutif Muip (Baitulmal dan Operasi) Dr. Asmadi Abd Rahman.
Menurut Ahmad Hairi, kaedah bayaran zakat fitrah pada tahun ini adalah melalui 942 amil dilantik untuk melaksanakan urusan kutipan.

Justeru beliau mengingatkan mana-mana pihak yang didapati memungut zakat fitrah tanpa kebenaran Muip boleh dikenakan tindakan mengikut Seksyen 38 Enakmen Kesalahan Jenayah Syariah 2013.
“Jika sabit kesalahan, mereka boleh didenda tidak lebih RM3,000 atau penjara tidak lebih dua tahun, atau kedua-duanya sekali,”katanya.
Sementara itu beliau berkata, bagi membendung penularan wabak Covid-19 beberapa garis panduan ditetapkan bagi pembayaran melalui amil di kaunter bayaran yang disediakan.
Beliau memberitahu, antaranya ialah tiada lafaz akad dan bersalaman dengan hanya doa ringkas dibenarkan dengan mengamalkan SOP sedia ada termasuk penjarakan fizikal dan memakai pelitup muka.
Selain itu katanya, individu bergejala tidak dibenarkan hadir dan pembayar diminta menyediakan wang secukupnya mengikut jumlah yang perlu dibayar.-K! ONLINE


1,139 kes, Sarawak tertinggi
Oleh SITI A'ISYAH SUKAIMI

7 April 2021, 4:56 pm
PUTRAJAYA – Sebanyak 1,139 kes baharu dilaporkan hari ini menjadikan jumlah kumulatif kes positif Covid-19 sebanyak 354,468 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Sarawak mencatatkan angka tertinggi dengan 332 kes, diikuti oleh Selangor sebanyak 294 kes dan Johor sebanyak 102 kes.
“Seterusnya, Pulau Pinang (93 kes), Kuala Lumpur (84 kes), Sabah (60 kes), Kelantan (38 kes), Kedah (35 kes), Negeri Sembilan (30 kes), Perak (24 kes), Pahang (23 kes), Melaka (13 kes) dan Terengganu (10 kes).
“Dalam masa sama, Labuan mencatatkan satu kes baharu,” menurut ciapan Twitter beliaudi sini hari ini.
Ujarnya, Putrajaya dan Perlis pula tidak merekodkan kes baharu Covid-19. -K! ONLINE


Lelaki maut motosikal rempuh lori rosak
Oleh DIYANATUL ATIQAH ZAKARYA

7 April 2021, 4:15 pm
ALOR GAJAH – Seorang lelaki maut apabila motosikal ditunggangi merempuh bahagian belakang sebuah lori rosak yang berhenti di lorong kecemasan di Lebuh Alor Gajah-Melaka Tengah-Jasin (AMJ) di sini, pagi tadi.
Dalam kejadian kira-kira pukul 10.30 pagi itu, mangsa, Mohd. Najib Che’mat, 37, meninggal dunia di tempat kejadian akibat kecederaan parah di kepala.
Ketua Jabatan Siasatan Penguatkuasaan Trafik (JSPT) negeri, Superintendan Hasan Basri Yahya berkata, sebelum kejadian, sebuah lori jenis Hino yang membawa muatan barangan logam dari arah Alor Gajah ke Melaka dikatakan telah mengalami kerosakan dan berhenti di lorong kecemasan.
“Mangsa menunggang motosikal jenis Honda EX5 yang kemudian menuju ke lokasi bagaimanapun dipercayai tidak menyedari lori tersebut berada dalam keadaan pegun lalu merempuh bahagian belakang kenderaan tersebut.
“Akibat kemalangan itu, mangsa yang bekerja sendiri mengalami kecederaan parah di kepala dan disahkan meninggal dunia di tempat oleh pegawai perubatan,” katanya ketika dihubungi di sini, hari ini.
Katanya, siasatan lanjut di lokasi mendapati jalan digunakan mempunyai dua lorong dan merupakan kawasan mendaki bukit.

“Ketika kejadian cuaca bagaimana baik dan tidak hujan. Siasatan masih diteruskan.
“Mayat mangsa telah dihantar ke Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. -K! ONLINE


Imej Hasanah tiada dalam rakaman CCTV di JPM
Oleh NORLIZAH ABAS

7 April 2021, 4:11 pm
KUALA LUMPUR – Mahkamah Tinggi di sini hari ini diberitahu, imej bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid tidak ditemui dalam fail televisyen litar tertutup (CCTV) yang dirakam di Bahagian Penyelidikan Jabatan Perdana Menteri (JPM), Putrajaya, tiga tahun lalu.
Rakaman video tersebut diperolehi oleh pasukan siasatan Suruhanjaya Pencegahan Rasuah Malaysia (SPRM) ketika menyiasat kes pecah amanah wang US$12.1 juta (RM50.4 juta) melibatkan Hasanah yang ketika itu berjawatan Ketua Pengarah Penyelidikan JPM.
Penguasa Kanan Bahagian Teknologi Forensik SPRM, Badri Azni berkata, video sebanyak 163 fail itu dirakam pada 30 April 2018 dan 9 Mei 2018 di kawasan ruang legar lobi lif tingkat tujuh Blok B4 yang menempatkan pejabat Hasanah dan timbalan-timbalannya.
Ketika ditanya oleh peguam Muhammad Ashraff Mohd. Diah pada sesi pemeriksaan balas, saksi pendakwaan kelapan itu berkata, berdasarkan beratus-ratus fail yang diperiksanya, tiada imej Hasanah kelihatan dalam mana-mana rakaman CCTV tersebut.
Menjawab soalan Timbalan Pendakwa Raya Ahmad Farid Ahmad Kamal pada pemeriksaan utama, pegawai forensik SPRM itu berkata, dia pergi ke Bahagian Penyelidikan JPM pada 3 September 2018 setelah diminta oleh pasukan siasatan mendapatkan rakaman CCTV tersebut.
Rakaman berdurasi hampir satu jam itu yang dimainkan di hadapan Hakim Ahmad Shahrir Mohd. Salleh menunjukkan pergerakan beberapa individu keluar masuk lif sambil menarik bagasi di sekitar aras tujuh yang menempatkan pejabat Hasanah (ketika itu).

Sementara itu, seorang bekas polis bantuan di Blok B, Bahagian Penyelidikan JPM berkata, individu-individu yang keluar masuk lif seperti yang kelihatan dalam video yang dimainkan di mahkamah, merupakan pegawai tadbir dan diplomatik (PTD) yang bertugas di situ.
Norrashid Mahmud, 59, memberitahu mengenali mereka dan para pegawai serta kakitangan di situ kerana telah bertugas selama 20 tahun sebelum bersara pada 20 Oktober tahun lalu.
Mahkamah sedang mendengar perbicaraan terhadap Hasanah yang didakwa melakukan pecah amanah wang berjumlah US$12.1 juta (RM50.4 juta) milik Kerajaan Malaysia.
Tertuduh, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan JPM melakukan kesalahan itu di pejabat Ketua Pengarah, Bahagian Penyelidikan JPM, Kompleks JPM, Putrajaya di antara 30 April dan 9 Mei 2018.
Hasanah dituduh mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan. -K! ONLINE


Lelaki maut, cubaan curi bekalan elektrik membawa padah
Oleh IVAN AMIRUL

7 April 2021, 4:06 pm
KOTA KINABALU – Cubaan seorang lelaki dipercayai mahu mencuri bekalan elektrik membawa padah apabila ditemui mati terkena renjatan elektrik dalam kejadian berhampiran penempatan Setinggan Kampung Lembaga Padi Ahad lalu.
Bagaimanapun, kejadian hanya disedari pekerja kilang berkenaan selepas menemui seorang lelaki terbaring di kawasan terbabit kira-kira pukul 10.30 pagi sebelum memaklumkan kejadian itu kepada pihak polis.
Pemangku Ketua Polis Daerah Kota Kinabalu, Superintendan George Abd Rakman berkata, siasatan awal mendapati seorang lelaki berusia lingkungan 30-an ditemui terbaring di dalam parit belakang kilang berkenaan.
“Pemeriksaan mendapati mangsa ditemui dalam keadaan tangan kanannya masih menggenggam kabel elektrik dipercayai bagi tujuan mencuri kuasa elektrik.
“Saksi yang juga pekerja kilang berkenaan memaklumkan ada mendengar suara antara dua sehingga tiga orang di belakang kilang itu kira-kira pukul 3 pagi namun tidak melihat kawasan berkenaan ketika itu.
“Bagaimanapun, saksi mendakwa ternampak seorang lelaki terbaring di dalam parit pada pagi hari sama dan terus memaklumkan kepada pengurus kilang,” katanya di sini tadi.

Mengulas lanjut, George berkata, pemeriksaan lanjut menjumpai banyak kabel yang dipercayai digunakan untuk mencuri kuasa elektrik termasuklah penyambungan ke tiang elektrik diluar kilang terbabit. -K! ONLINE


Kapal LPG Liberia ‘besar kepala’ ditahan
Oleh MASTURAH SURADI

7 April 2021, 5:35 pm
KOTA TINGGI – Sebuah kapal tangki pengangkut gas petroleum cair (LPG) berdaftar di Liberia berjaya ditahan Maritim Malaysia (APMM) Negeri Johor malam semalam kerana bersauh tanpa kebenaran.
Pengarah APMM Negeri Johor, Laksamana Pertama Maritim Nurul Hizam Zakaria berkata, kapal tersebut ditahan pada pukul 9.15 malam di kedudukan 14.9 batu nautika timur laut Tanjung Balau di sini.
Katanya, kapal berkenaan ditahan oleh sebuah kapal ronda APMM dalam operasi membanteras aktiviti bersauh tanpa kebenaran di perairan Johor Timur.
“Kapal LPG itu dikendalikan oleh 21 kru berusia antara 20 hingga 65 tahun yang kesemuanya warga asing iaitu sembilan warga Filipina, Ukraine (4), Rusia (3), Croatia (2) serta masing-masing seorang warga German, Latvia dan Republik Georgia.
“Dua kru kapal telah dibawa ke Pejabat Zon Maritim Tanjung Sedili untuk siasatan di bawah Seksyen 491B(1)(l) Ordinan Perkapalan Saudagar 1952 kerana berlabuh tanpa pemakluman atau kelulusan Ketua Pengarah Jabatan Laut,”katanya dalam satu kenyataan hari ini. -K! ONLINE


RON97 naik lagi 2 sen, RON95, diesel kekal
Oleh NOR IDAYU BOSRO

7 April 2021, 5:32 pm
PUTRAJAYA – Harga runcit petrol RON97 naik lagi dua sen kepada RM2.54 seliter berbanding RM2.52 seliter bagi tempoh bermula 8 April hingga 14 April depan.
Kementerian Kewangan berkata, harga runcit petrol RON95 kekal pada paras RM2.05 seliter manakala harga diesel juga kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


Tiga kawasan di Sarawak dikenakan PKPD, satu dilanjutkan
Oleh AHMAD SHAHERMAN SHAMSURI

7 April 2021, 5:29 pm
PETALING JAYA – Tiga kawasan di Sarawak iaitu, Penjara Sri Aman, Kuarters Kakitangan Sri Aman dan Kampung Serpan Laut, Asajaya, Bahagian Samarahan, Sarawak dikenakan Perintah Kawalan Pergerakan Diperketatkan (PKPD) bermula esok.
Menteri Kanan Keselamatan, Datuk Seri Ismail Sabri Yaakob berkata, perlaksanaan PKPD di tiga lokaliti sehingga 21 April depan itu dibuat selepas Kementerian Kesihatan (KKM) mengesahkan berlaku peningkatan kes secara mendadak dalam tempoh tujuh hari dengan kadar kebolehjangkitan adalah tinggi.
Beliau berkata, bagi kawasan penjara dan kuartes kakitangan di Sri Aman, KKM telah melaksanakan 482 ujian saringan.
“Daripada jumlah itu, sebanyak 289 kes positif Covid-19 direkodkan melibatkan 279 orang tahanan, lapan petugas penjara dan dua ahli keluarga kakitangan penjara.
“Sementara itu, bagi Kampung Serpan Laut, Asajaya, KKM telah melaksanakan 62 ujian saringan dan daripada jumlah itu, sebanyak lima kes positif Covid-19 telah direkodkan di lokaliti ini,”katanya dalam satu kenyataan di sini hari ini.
Sementara itu, dalam kenyataan sama, Ismail Sabri turut memaklumkan bahawa kerajaan akan melanjutkan tempoh PKPD di Kampung Batu Gong, Siburan, Serian, sehingga 23 April depan.

Menurut beliau, PKPD di kampung berkenaan dijadualkan tamat Jumaat ini, namun KKM mengesahkan masih berlaku penularan jangkitan serta terdapat kes baru yang dikesan dalam kalangan komuniti di kampung itu.
“Sepanjang tempoh PKPD dilaksanakan, KKM telah melaksanakan 485 ujian saringan dan daripada jumlah itu, sebanyak 95 kes positif Covid-19 direkodkan,”ujarnya.-K! ONLINE


Lagi bintang Bollywood positif Covid-19
Oleh KOSMO!

7 April 2021, 2:52 pm
MUMBAI – Seorang lagi bintang Bollywood, Katrina Kaif disahkan positif Covid-19 menerusi pengumuman di laman sosialnya, semalam.
Menurut laporan Indian Express, Katrina kini sedang menjalani proses kuarantin kendiri di rumahnya.
“Saya mengikuti semua protokol kesihatan yang ditetapkan dan sedang menjalani proses kuarantin di rumah.
“Buat sesiapa yang ada kontak rapar dengan saya beberapa hari ini, sila pergi lakukan pemeriksaan kesihatan dan sila jaga diri,” tulis Katrina.
Khabar angin tentang keadaan kesihatan bekas kekasih Salman Khan ini mula diperkatakan selepas teman lelakinya, Vicky Kaushal disahkan positif Covid-19 beberapa hari lepas di set penggambaran filem Bhumi Phandekar.
Sejak kebelakangan ini, nama-nama besar seperti Akshay Kumar dan Aamir Khan turut disahkan positif Covid-19 selepas mula aktif menjalani penggambaran filem di luar negara. – Agensi


Pemuda putus cinta berzikir di ruang akad nikah Jawi
Oleh MOHD. HUSNI MOHD. NOOR

7 April 2021, 2:28 pm
PUTRAJAYA – Tindakan seorang pemuda yang memasuki ruang majlis akad nikah di Ibu Pejabat Jabatan Agama Islam Wilayah Persekutuan (Jawi), Kuala Lumpur dengan berkaki ayam dan bersendirian pagi tadi menimbulkan pelbagai persoalan.
Lebih mengejutkan, lelaki tempatan berusia lingkungan 20-an itu dilihat terus duduk di pelamin sebelum mengalunkan zikir istighfar dan mengaji dengan nada suara yang kuat.
Tindakan berkenaan menimbulkan persoalan dalam kalangan kakitangan Jawi di tingkat 3, Bahagian Perkahwinan dan Pembangunan Keluarga itu sebelum mereka bertindak mendekati dan menenangkan lelaki berkenaan.
Difahamkan, lelaki berkenaan mengalami tekanan perasaan akibat putus cinta.
Gambar lelaki berkenaan yang sedang ditenangkan dua pegawai keselamatan Jawi turut dikongsi menerusi laman Facebook jabatan itu hari ini.
Sementara itu, seorang kakitangan Jawi yang dihubungi Kosmo! berkata, dia antara orang terawal yang mendekati lelaki berkenaan.

Katanya, selepas didekati, lelaki itu sedang duduk di atas kerusi yang dikhaskan untuk bakal pengantin lelaki bagi upacara akad nikah sambil mengalunkan zikir istighfar.
“Saya ada bertanya nama dan tujuan dia datang ke sini namun, dia hanya mengangguk dan tidak menjawab sebaliknya terus berzikir.
“Saya kemudian membacakan ayat penenang dan minta lelaki itu mengambil wuduk sebelum memberikan dia segelas air,” katanya.
Katanya, menerusi perbualan singkat dengan lelaki itu seperti seolah-olah dia baharu putus cinta.
Jelasnya lagi, kejadian berlaku kira-kira pukul 8.30 pagi sebelum lelaki itu dibawa keluar oleh dua anggota polis sejam kemudian bagi tindakan selanjutnya. -K! ONLINE


Tidak sempat hantar PATI
Oleh MOHD YUNUS YAKKUB

7 April 2021, 3:39 pm
SABAK BERNAM – Cubaan dua tekong darat termasuk seorang pemandu teksi membawa 14 pendatang asing tanpa izin (PATI) warga Indonesia yang baharu tiba di negara ini tidak kesampaian
apabila dicekup pihak berkuasa, semalam.
Kesemua mereka berusia 14 hingga 64 tahun itu diberkas pukul 7.30 pagi di Tali Air Parit 8, Sekinchan oleh Pasukan Gerakan Am Batalion 4.
Pegawai Pemerintahnya, Superintendan Rizal Mohamed berkata, siasatan awal mendapati kedua-dua tekong telah berkenalan sejak 10 tahun lalu dan mula berjinak menjadi aktiviti sejak tahun lalu.
Katanya, hasil siasatan awal turut mendapati pemandu teksi yang menjadi tekong darat itu memasuki negara ini pada tahun 1983 sebelum mendapat taraf pemastautin tetap selepas tiga tahun kemudian.
“Dia dikatakan menyewa teksi dengan bayaran sewa harian sebanyak RM30 dan telah menerima semua arahan pergerakan dari seorang perempuan di Indonesia bagi proses penghantaran tersebut.
“Sementara, seorang lagi tekong yang merupakan warga tempatan memberikan alasan untuk mnjemput abang iparnya yang antara PATI yang ditahan itu,” katanya ketika dihubungi Kosmo! hari ini.

Rizal turut memberitahu, kesemua PATI itu berlepas dari Tanjung Balai, Sumatera dengan membayar sebanyak RM1,200 kepada ejen di Indonesia termasuk upah tekong darat di negara ini.
“PATI telah dibawa menggunakan bot sebelum dilepaskan di pesisir pantai Bagan Sekinchan. Mereka kemudiannya akan dihantar ke kawasan sekitar Klang,” jelasnya.
Beliau berkata, kesemua yang mereka yang ditangkap termasuk sebuah teksi dianggarkan RM24,000 telah dibawa ke Balai Polis Sekinchan untuk tindakan lanjut.
Kes disiasat mengikut Akta Anti Pemerdagangan Orang dan Anti Penyeludupan Migran 2007 serta Akta Imigresen 1963. -K!ONLINE


MOTAC salur lebih RM2.2 juta kepada 217 NGO
Oleh SUBKHI SUDARJI

7 April 2021, 2:31 pm
PUTRAJAYA – Kementerian Pelancongan, Seni dan Budaya (MOTAC) menerusi Jawatankuasa Panel Penilai Kebudayaan (JPPK) telah meluluskan peruntukan lebih RM2.2 juta kepada 217 pertubuhan bukan kerajaan (NGO) sepanjang tahun lalu bagi tujuan penyemarakkan industri seni, budaya dan warisan.
Menterinya, Datuk Seri Nancy Shukri berkata, daripada jumlah tersebut sebanyak RM1,630,500 adalah untuk 30 permohonan bagi bantuan kegiatan persatuan manakala sebanyak RM582,500 adalah untuk bantuan pentadbiran kepada 187 buah persatuan aktif namun terkesan akibat pandemik Covid-19.
“Penggiat industri kebudayaan dan kesenian telah kerugian sebanyak RM85 juta dalam tempoh setahun akibat penularan Covid-19 ini,” katanya dalam satu kenyataan di sini hari ini.
Terdahulu, beliau hadir sesi libat urus bersama Badan Bukan Kerajaan (BBK) dan Penggiat Industri Sektor Kebudayaan yang dikendalikan di bawah Jawatankuasa Pengurusan Krisis yang turut disertai oleh Ketua Setiausaha MOTAC, Datuk Noor Zari Hamat.-K! ONLINE


Buruh didakwa noda tiga kanak-kanak di pusat jagaan
Oleh MUHAMMAD AYMAN GHAFFA

7 April 2021, 3:23 pm
KOTA BHARU – Seorang buruh didakwa di Mahkamah Sesyen di sini hari ini atas empat pertuduhan mencabul dan satu pertuduhan mendera kanak-kanak yang merupakan penghuni di sebuah pusat jagaan di sini sejak tahun lalu.
Tertuduh, Mohd. Hamdan Yasin, 38, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Baharuddin.
Mengikut pertuduhan pertama hingga keempat, tertuduh didakwa melakukan kesalahan dengan mencabul tiga orang kanak-kanak perempuan yang berusia sembilan,12 dan 13 tahun.
Kesalahan itu dilakukan oleh tertuduh pada bulan April, Julai dan September tahun lalu di sebuah pusat jagaan di sini.
Tertuduh didakwa atas keempat-empat pertuduhan itu mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 yang memperuntukkan hukuman penjara sehingga 20 tahun dan sebatan jika disabit kesalahan.
Sementara itu bagi pertuduhan kelima, Mohd. Hamdan dan isterinya yang merupakan penjaga pusat jagaan itu, Nor Adila Zakaria, 35, turut mengaku tidak bersalah atas pertuduhan menganiaya kanak-kanak lelaki berusia 13 tahun sehingga mengalami kecederaan fizikal pada bahagian pipi dan dada.

Kesalahan itu dilakukan oleh mereka di pusat jagaan itu kira-kira pukul 6 petang pada 17 Mac lalu.
Kedua-dua mereka didakwa mengikut Seksyen 31(1)(a) Akta Kanak-kanak 2001 yang memperuntukan hukuman denda tidak lebih RM50,000 dan penjara tidak melebihi 20 tahun jika sabit kesalahan.
Pendakwaan dikendalikan Timbalan Pendakwa Raya Hajarul Falenna Itah Abu Bakar manakala kedua-dua tertuduh diwakili peguam Zuhaidie Akmal Hasan Basri.
Mahkamah membenarkan jaminan sebanyak RM15,000 dengan seorang penjamin kepada Nor Adila, manakala tiada sebarang jaminan ditawarkan kepada suaminya.
Nor Adila membayar ikat jamin yang ditetapkan dan sebutan semula kes pada 10 Mei depan.-K! ONLINE


“Kami orang miskin, bukan orang kaya,”
Oleh MOHD YUNUS YAKKUB

7 April 2021, 2:35 pm
KUALA SELANGOR – Kira-kira 700 peneroka ladang kelapa sawit dan pekebun kecil di Kampung Tanjong Pasir dan Kampung Seri Makmur, Bestari Jaya di sini kesal apabila mendakwa ditindas kerajaan negeri dengan memberikan pajakan tanah kepada tiga buah syarikat yang diragui pemerolehan tersebut
Ladang kelapa sawit di Kampung Tanjong Pasir berkeluasan 323 hektar itu mula diteroka sejak tahun 1965 manakala 1,618 hektar untuk tanah di Kampung Seri Makmur dan didakwa dipajakkan untuk mengambil pasir di tiga-tiga lokasi berkenaan.
Wakil peneroka Kampung Tanjong Pasir, K. Siva, 44, berkata, tindakan kerajaan negeri disifatkan tidak berjiwa rakyat apabila dua buah syarikat yang baharu ditubuhkan dua bulan pada 2018 terus dianugerahkan pajakan tanah selama 21 tahun.
Katanya, syarikat tersebut juga telah membuat jalan sejauh satu kilometer sejak tujuh bulan lalu sehingga memaksa 400 peneroka di sini terpaksa mengikut jadual ditetapkan syarikat itu untuk mengambil hasil sawit.
“Ini rezeki saya sejak lebih 60 tahun lalu dan kami semua bukan orang kaya. Tambahan kawasan ini adalah lokasi banjir dan terpaksa menggunakan kudrat bagi membawa keluar hasil kelapa sawit menggunakan sampan.
“Lagipun, kami orang miskin tidak boleh lawan orang kaya dan terpaksa menggunakan media dan wakil rakyat untuk membantu menyelesaikan masalah kami ini,” katanya ketika ditemui pemberita selepas membuat bantahan aman di Ladang Tennamaram hari ini.

Seorang lagi peneroka, Hang Ah Soi, 70, memberitahu, bimbang akan nasibnya yang sehingga kini belum menemui jalan penyelesaian terbaik termasuk dari segi pampasan.
“Jangan rampas hasil pendapatan kami dan kerajaan negeri sepatutnya membantu golongan miskin seperti kami,” katanya.
Sementara itu, Ahli Parlimen Tanjong Karang, Tan Sri Noh Omar berharap kerajaan negeri mengkaji semula tanah itu dan menarik semula pajakan diberikan kepada syarikat terlibat.
“Bagaimana syarikat yang baharu ditubuhkan dua bulan boleh terus mendapat projek ini dan semakan mendapati adalah pemilik sama. Sudahlah tanah dipajak malah ‘cukai’ juga dikenakan apabila peneroka di Kampung Seri Makmur dikenakan sewaan RM150 sebulan.
“Lihat semula status pajakan sama ada benar untuk pertanian atau sebenarnya untuk mengaut pasir. Saya juga akan mendapatkan maklum balas daripada Suruhanjaya Pencegahan Rasuah Malaysia (SPRM) selepas peneroka ini membuat laporan kepada pihak berkuasa itu sejak 2019 ,” katanya. -K!ONLINE


SK Keruak diarah tutup ekoran pelaksanaan PKPD
Oleh MOHD AZLI ADLAN

7 April 2021, 2:23 pm
KUALA NERUS – Sekolah Kebangsaan (SK) Keruak diarahkan tutup berkuatkuasa hari ini berikutan pelaksanaan Perintah Kawalan Pergerakan Diperketatkan (PKPD) di tiga lokaliti di mukim Hulu Besut.
Pengarah Jabatan Pendidikan Terengganu, Salim Ab. Ghani berkata, penutupan sekolah tersebut akan berterusan sehingga pelaksanaan PKPD di lokasi terlibat ditamatkan sepenuhnya.
“Ia melibatkan 385 murid melitupi 205 murid lelaki dan selebihnya 180 perempuan di SK Keruak.
“Begitupun, ujian saringan Covid-19 setakat ini menunjukkan semua guru dan murid sekolah terbabit bebas daripada penyakit pandemik itu,” katanya di sini hari ini.
Salim berkata, sepanjang penutupan sekolah,
kaedah pembelajaran masih diteruskan menerusi kaedah Pengajaran dan Pembelajaran di Rumah (PdPR).
Sebelum ini, Menteri Kanan (Keselamatan), Datuk Seri Ismail Sabri Yaakob memaklumkan pelaksanaan PKPD di tiga perkampungan di mukim Hulu Besut, iaitu
Kampung Belaoh, Kampung Projek Perumahan Rakyat Termiskin (PPRT) Belaoh Baru dan Kampung Keruak berkuatkuasa hari ini.

Ismail berkata, ia berikutan peningkatan kes di tiga lokaliti terbabit dengan enam orang disahkan positif Covid-19 setakat ini. – K! ONLINE


Larangan tazkirah semasa tarawih perlu dilihat secara positif
Oleh SAFINA RAMLI

7 April 2021, 3:19 pm
GEORGE TOWN – Larangan tazkirah ketika solat tarawih bagi membendung penularan pandemik Covid-19 ketika ini perlu dilihat secara positif dan tidak wajar dipertikaikan.
Mufti Pulau Pinang, Datuk Seri Dr. Wan Salim Mohd Noor berkata, keputusan yang dibuat ketika mesyuarat jawatankuasa khas yang dipengerusikan Timbalan Ketua Menteri 1, Datuk Ahmad Zakiyuddin Abdul Rahman baru-baru ini itu adalah bertujuan memberi tumpuan sepenuhnya kepada ibadat solat sunat tersebut.
“Menyampaikan tazkirah sewaktu solat tarawih bukanlah suatu amalan yang wajib dan ia boleh dilakukan pada waktu-waktu lain yang lebih sesuai.
“Tazkirah masih dibenarkan diadakan pada waktu-waktu lain seperti selepas solat subuh, waktu duha, selepas solat zuhur dan sebagainya sepanjang Ramadan ini,” katanya di sini hari ini.
Beliau mengulas mengenai dakwaan segelintir pihak yang mendakwa ketiadaan takzirah semasa solat tarawih adalah disebabkan oleh pengaruh DAP di negeri ini.
Menurutnya, umat Islam perlu diingatkan bahawa tazkirah sewaktu solat tarawih bukanlah satu amalan sunnah.

Malah katanya, amalan itu tidak pernah dilakukan oleh umat Islam pada zaman Rasulullah S.A.W., sahabat dan tabi’in yang dianggap sebagai generasi-generasi terbaik yang seharusnya menjadi ikutan umat Islam.
“Umat Islam sepatutnya mengambil peluang daripada kehadiran bulan yang mulia ini dengan mengerjakan ibadat sebanyak mungkin terutamanya menghidupkan malam-malam Ramadhan dengan ibadat qiyamullail, membaca al-Quran, zikir dan sebagainya,” katanya. – K! ONLINE


Hina Agong, pemandu e-hailing didenda lagi
Oleh NUZULSHAM SHAMSUDDIN

7 April 2021, 3:05 pm
KUALA LUMPUR – Seorang pemandu e-hailing yang sebelum ini didenda RM16,000 kerana membuat komunikasi jelik terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah tahun lalu, didenda lagi RM7,000 atas kesalahan sama di Mahkamah Sesyen di sini hari ini.
Hakim M.M Edwin Paramjothy menjatuhkan hukuman denda itu terhadap Sufazrin Amin Ismail, 27, selaku Orang Kena Saman (OKS) mengaku bersalah atas pertuduhan yang disabitkan ke atasnya.
Mahkamah turut memerintahkan  Mahkamah turut memerintahkan OKS dipenjara enam bulan  sekiranya gagal membayar jumlah denda itu. OKS membayar denda itu.
Mengikut pertuduhan, Sufazrin didakwa secara sedar membuat dan memulakan penghantaran komunikasi jelik sifatnya dengan niat untuk menyakiti orang lain melalui aplikasi Twitter menggunakan nama profil  “Fazr Ismail”.
Hantaran dibuat di antara pukul 1.55 petang pada 6 Januari 2020 yang  kemudian dibaca pada 8 Januari 2020 di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini,
Berikutan itu pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama.

Hukuman bagi seksyen itu memperuntukkan denda maksimum RM50,000 atau penjara sehingga setahun atau kedua-duanya.
Terdahulu Sufazrin yang tidak diwakili peguam memohon mahkamah mengenakan hukuman ringan termasuk mengakui menyesal dengan apa yang telah dilakukan.
“Saya minta maaf kepada semua rakyat Malaysia..saya insaf dan kesal serta berjanji tidak mengulangi kesalahan sama,” katanya.
Bagaimanapun Timbalan Pendakwa Raya Noor Dayana Mohamad memohon mahkamah menjatuhkan hukuman berbentuk pengajaran terhadap OKS.
“Meskipun bebas bersuara tetapi institusi Raja di negera ini harus dihormati,” kata Noor Dayana.
Pada Ogos tahun lalu, Sufazrin pernah didenda RM16,000 oleh mahkamah sama kerana membuat empat hantaran komunikasi menghina Yang di-Pertuan Agong. -K!ONLINE


Tindakan bakal dikenakan jika gagal guna e-wallet
Oleh NUR SHARIEZA ISMAIL

7 April 2021, 3:36 pm
SEPANG – Kerajaan negeri tidak menolak kemungkinan mengenakan tindakan penguatkuasaan kepada peniaga industri kecil dan sederhana (IKS) yang gagal menggunakan pembayaran secara dalam talian (e-wallet) bagi urusan jual beli.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, pihaknya berharap supaya sejumlah kira-kira 300,000 IKS yang berdaftar dengan kerajaan akan menggunakan aplikasi itu akhir tahun ini, seperti yang disasarkan.
“Bagaimanapun tindakan ini belum lagi diputuskan, namun sekiranya pergerakan peniaga IKS agak perlahan, mungkin tindakan penguatkuasan akan terus dilaksanakan,” katanya dalam sidang akhbar selepas hadir Program Bingkisan Mesra Selangor dan Penyerahan Bakul Makanan kepada pemandu teksi dan bas sekolah di Dataran Bandar Baru Salak Tinggi (BBST) Walk di sini, hari ini.
Rodziah berkata, kerajaan negeri telah melancarkan penggunaan e-wallet pada tahun 2019 namun mendapati ia kurang mendapat sambutan.
Untuk itu, kata Rodziah, pihaknya akan bekerjasama dengan Pihak Berkuasa Tempatan (PBT) bagi memastikan seluruh peniaga IKS di Selangor patuh pada dasar tersebut memandangkan kaedah itu antara dapat meminimumkan sentuhan semasa jual beli seterusnya dapat mengurangkan risiko penularan Covid-19.- K! ONLINE


Warga emas maut dihempap pokok kelapa
Oleh ROHANA MOHD. NAWI

8 April 2021, 8:39 pm
MACHANG – Seorang warga emas meninggal dunia selepas dihempap sebatang pokok kelapa yang ditebangnya dalam kejadian di Kampung Galang, Pulai Chondong di sini pagi tadi.
Kejadian dipercayai berlaku kira-kira pukul 11.30 pagi ketika mangsa, Ramli Daud, 69, yang bekerja sebagai penebang pokok sedang menebang pokok kelapa di kawasan belakang sebuah masjid dan dibantu beberapa orang rakannya.
Ketua Polis Daerah Machang, Deputi Suprintendan Ganti Jimmy berkata, siasatan mendapati, kejadian berlaku apabila mangsa tidak sempat melarikan diri ketika pokok kelapa yang ditebangnya itu sedang tumbang.
“Siasatan mendapati, kaki warga emas itu tersangkut di bahagian tali yang diikat pada pokok kelapa itu.
“Mangsa dipercayai cuba melarikan diri bersama beberapa rakannya, namun gagal sebelum pokok kelapa itu menghempapnya,” katanya ketika dihubungi Kosmo! hari ini.
Menurut Ganti, kejadian itu menyebabkan mangsa mengalami kecederaan parah pada beberapa bahagian anggota badan.

Katanya, mangsa disahkan meninggal dunia di lokasi kejadian telah dihantar ke Hospital Machang di sini untuk dibedah siasat. – K! ONLINE.


‘Pintu’ Stadium Sultan Muhammad IV masih ditutup – MFL
Oleh MUHAMAD ARDIE PUTRA SUHAIMI

8 April 2021, 8:40 pm
PETALING JAYA – Penyokong pasukan Liga Premier, Kelantan FC dan Kelantan United masih lagi belum dibenarkan hadir ke stadium buat masa ini memandangkan kes Covid-19 di negeri itu masih berada pada tahap yang membimbangkan.
Ketua Pegawai Eksekutif Liga Bola Sepak Malaysia (MFL), Datuk Ab Ghani Hassan mengesahkan ‘pintu’ Stadium Sultan Muhammad IV masih lagi ditutup   susulan arahan daripada kerajaan negeri sekali gus menyaksikan penyokong setia di negeri itu hanya dapat menyaksikan aksi bola sepak secara atas talian.
“Ada stadium yang tidak dibenarkan lagi untuk kehadiran penyokong dan setakat ini adalah Stadium Sultan Muhammad IV kerana prosedur operasi standard (SOP) kerajaan negeri sendiri yang tidak membenarkan penyokong untuk masuk.
“Ia berikutan indeks pandemik di Kota Bharu agak meningkat dan sebab itulah Majlis Keselamatan Negeri (MKN) mengambil keputusan sedemikian. Kita menghormati keputusan itu dan pasukan juga faham dengan keadaan itu,” katanya ketika ditemui pada Sesi Mesra Media di Ibu Pejabat MFL, Kelana Jaya hari ini.
Sementara itu, Ghani menyifatkan semua pasukan berjaya mematuhi semua SOP yang ditetapkan selepas penyokong dibenarkan hadir ke venue perlawanan buat pertama kali pada 2 April lepas.
“Semua venue melakukan apa yang ditetapkan dengan baik namun masih ada sedikit kelemahan yang perlu diperbaiki dari semasa ke semasa. Ia mungkin perkara yang tidak dapat dielakkan atau mungkin juga atas kelalaian.

“Tetapi SOP utama seperti kemasukan penyokong, imbasan MySejahtera, penjarakan sosial di dalam stadium serta aturan keluar dapat diikuti dengan baik. Jadi saya harap ia dapat dikekalkan dan penyokong juga berdisiplin,” katanya. – K! ONLINE


Aligator menyorok bawah kereta
Oleh KOSMO!

8 April 2021, 10:00 pm
TAMPA, Florida – Satu rakaman video  disiarkan di laman Twitter memaparkan  seekor aligator dengan panjang lebih 3 meter ditemui menyorok di bawah kereta  di sebuah kejiranan di Florida, lapor akhbar New York Post kelmarin.
Menerusi rakaman itu, beberapa lelaki dilihat mengangkat aligator tersebut dan meletakkannya di bahagian belakang sebuah trak. Mulut aligator itu diikat menggunakan pita pelekat.
“Ini merupakan aligator yang besar, panjangnya ialah 3.10 meter,” demikian menurut Pejabat Syerif daerah Hillsborough dalam statusnya di Twitter. Pihak berkuasa itu turut memuat naik video penangkapan aligator tersebut.
Polis dan pegawai hidupan liar bergegas ke kawasan parkir kompleks apartmen tersebut pada pukul 8.45 pagi (waktu tempatan)  31 Mac lalu selepas menerima laporan berhubung penemuan aligator di situ.
Sekurang-kurangnya tiga orang diperlukan untuk mengangkat reptilia  itu diikuti sorakan orang awam yang berkumpul untuk melihat kejadian tersebut.
Menurut Suruhanjaya Pemuliharaan Ikan dan Hidupan Liar Florida, kemunculan tidak dijangka aligator itu mungkin disebabkan musim mengawan di mana aligator jantan menjadi lebih agresif. -Agensi


Ajal pelajar lepasan STAM ketika mandi air terjun
Oleh ROHANA MOHD. NAWI

8 April 2021, 8:03 pm
KUALA KRAI – Kegembiraan 14 orang pelajar sekolah agama yang baru tamat Sijil Tinggi Agama Malaysia (STAM) semalam berakhir tragedi apabila salah seorang daripada mereka ditemui lemas di Air Terjun Istana Sangkut, Laloh di sini hari ini.
Ketua Polis Daerah Kuala Krai, Superintendan Suzaimi Mohamad berkata, mangsa, Nur Muhammad Afiq Zubir, 18, yang merupakan pelajar Maahad Pengajian Islam, Kota Bharu dipercayai pergi ke kawasan air terjun itu bersama rakan-rakannya petang tadi.
Katanya, siasatan awal mendapati, ketika sedang mandi di situ, mangsa dipercayai lemas dan dihanyutkan arus deras kira-kira pukul 2.43 petang.
“Rakannya yang menyedari Nur Muhammad sudah lemas telah menghubungi bomba selain meminta bantuan penduduk kampung untuk mencari mangsa.
“Bomba telah menjalankan operasi mencari dan menyelamat sebelum menemui mayat mangsa kira-kira tiga jam kemudian,” katanya ketika dihubungi Kosmo! hari ini. – K! ONLINE.


Bayi diberi nama sempena pejabat bapa
Oleh KOSMO!

8 April 2021, 9:30 pm
JAKARTA – Seorang bayi lelaki berusia lima bulan di Kabupaten Brebes, Jawa Tengah memiliki nama yang unik apabila dinamakan sempena tempat bapanya mencari rezeki.
Menurut laporan Suara.com semala, nama bayi itu ialah Dinas (Perkhidmatan) Komunikasi Informasi Statistik dan anak kedua pasangan suami isteri, Slamet Wahyudi, 38, dan Ririn Linda Tunggal Sari, 33.
Slamet mengakui meletakkan nama anaknya sebegitu kerana sudah bernazar akan menjadikan lokasi tempat kerja sebagai nama jika mendapat bayi lelaki.
“Semasa isteri saya disahkan hamil, saya sudah bernazar untuk meletakkan nama tempat saya bekerja di pejabat daerah iaitu Dinas (Perkhidmatan) Komunikasi Informasi Statistik jika jantinanya lelaki.
“Nama panggilan anak saya ialah Dinko dan dia dilahirkan pada Disember tahun lalu,” katanya.
Tambah Slamet yang sudah bekerja di pejabat itu sejak 2003, pilihan namanya tidak mendapat bantahan isteri dan orang tuanya malah mereka hanya menurut keinginannya.

“Isteri cuma tanya adakah saya yakin dengan nama itu dan saya beritahu ya lalu terus daftarkan nama Dinko,” ujarnya. – Agensi


40,000 kanak-kanak AS hilang ibu bapa akibat Covid-19
Oleh KOSMO!

8 April 2021, 10:00 pm
BANDAR RAYA NEW YORK –  Kira-kira 40,000 kanak-kanak di Amerika Syarikat (AS) kehilangan sekurang-kurangnya ibu atau bapa  mereka akibat pandemik Covid-19, demikian menurut satu kajian baharu seperti laporan akhbar New York Post kelmarin.
Golongan remaja didapati mangsa terbesar menjadi  yatim atau yatim piatu akibat penularan wabak maut  itu  sejak setahun lalu.
Pasukan penyelidik daripada  Universiti Stony Brook  menerbitkan penemuan mereka dalam penerbitan JAMA Pediatrik  yang menyebut bahawa 37,300 kanak-kanak dan remaja di bawah umur 17 tahun kehilangan ibu bapa akibat Covid-19 setakat Februari 2021.
“Malangnya, berlaku lonjakan kematian sejak Februari lalu. Justeru, saya menganggarkan pertambahan yang lebih hari ini,”  kata penulis kajian tersebut, Rachel Kidman kepada saluran berita Fox News.
Angka katanya, menunjukkan peningkatan 20 peratus berbanding jumlah anak yang kematian ibu bapa pada tahun-tahun sebelum pandemik Covid-19.
“Kanak-kanak yang kehilangan ibu bapa berisiko tinggi mengalami kesedihan teruk,  kemurungan di samping pendidikan mereka terjejas. Mereka juga berdepan kecenderungan untuk bunuh diri dan ia boleh berterusan hingga dewasa,” demikian menurut kajian itu.

Sementara itu, kajian sama  menunjukkan bahawa bilangan kanak-kanak yang kehilangan ibu bapa di AS  akan meningkat  hampir tiga kali ganda kepada 116,900 orang  sekiranya kempen  vaksinasi tidak dilakukan berdasarkan peningkatan kadar kematian 1.5 juta orang. – Agensi


Anang minta Ashanty hamil lagi
Oleh KOSMO!

8 April 2021, 8:59 pm
JAKARTA –  Pernikahan selebriti  Aurel Hermansyah baru-baru ini membuatkan ibu tirinya, Ashanty sedih kerana anak perempuannya meninggalkan rumah mereka, lapor Suara.com kelmarin.
Menerusi channel YouTube The Hermansyah A6, Ashanty berkata, dia cuba untuk tidak berasa sedih apabila Aurel, 22,  tidak membalas pesanan ringkasnya.
“Saya fikir kalau Aurel tidak membalas pesanan saya, tidak mengapa, saya harus faham kerana dulu saya juga begitu, sakit rasanya,” kata Ashanty.
Tambah Ashanty, dia juga teringat ketika mula-mula berkahwin dengan Anang, 52,  dan kedua-dua ibu dan bapanya juga sering menghubunginya.
“Kita akan teringat apa yang orang tua kita rasa dahulu, dan itu apa yang saya sedang rasa. Mungkin juga kerana saya sudah berumur jadi semakin sensitif,” kata Ashanty.
Melihat Ashanty, 36,  yang sedih, Anang memintanya untuk hamil lagi supaya dia tidak terlalu memikirkan Aurel selepas sibuk menguruskan bayi mereka kelak.

“Anang sempat menyuruh saya ‘buat anak’ lagi supaya saya tidak terus-terusan memikirkan Kak Loly (Aurel).
“Namun saya enggan kerana nanti kalau Kak Loly ada anak, usia anaknya itu tidak jauh beza dengan adiknya. Saya cuma mahu uruskan cucu sahaja kelak,” jelas Ashanty. -Agensi


Perbincangan F1 kembali ke Sepang sedang berjalan
Oleh MOHD KHAIRI MOHAMAD

8 April 2021, 9:03 pm
LITAR Antarabangsa Sepang (SIC) mengakui pihaknya sedang melakukan perbincangan bersama penganjur perlumbaan untuk membawa masuk semula perlumbaan kereta berprestij dunia, Formula Satu (F1) ke Malaysia tidak lama lagi.
Ketua Pegawai Eksekutif SIC, Azhan Shafriman Hanif berkata, keputusan akhir penganjuran F1 hanya terletak di tangan kerajaan selepas kali terakhir dianjurkan pada 2017.
“Apa yang saya boleh katakan, ketika ini kita sedang melakukan perbincangan dengan F1 dan buat masa ini kita belum dapat sebarang proposal lagi daripada pihak mereka.
“Buat masa ini masih dalam proses perbincangan. F1 akan kembali semula atau pun tidak ia bergantung kepada proposal dan juga keputusan kerajaan untuk membawa semula perlumbaan ini pada masa akan datang,” katanya dalam satu sidang video bersama pemberita semalam.
Pada 2017, F1 Grand Prix (GP) Malaysia ‘direhatkan’ selepas 19 tahun menganjurkannya bermula pada musim 1999 sebelum menarik diri ekoran mendapati acara tersebut tidak menguntungkan.
“Kali terakhir kita menganjurkan perlumbaan F1 pada musim 2017. Kita perlu melihat semula bagi tempoh 5 tahun sama ada F1 ini menguntungkan atau pun tidak.

“Jika ingin mengembalikan F1 sememangnya memerlukan perbelanjaan yang lebih besar berbanding MotoGP menyebabkan perkara ini masih dalam perbincangan untuk mengenalpasti pelbagai faktor untuk meneruskan rancangan tersebut,” tambahnya.


Produk terlarang termasuk suntikan bina badan dirampas
Oleh SITI A'ISYAH SUKAIMI

8 April 2021, 8:10 pm
PUTRAJAYA – Kira-kira 105 produk bernilai lebih RM800,000 melibatkan jenis ubat tidak berdaftar dan kosmetik tidak bernotifikasi dirampas dalam pemeriksaan dijalankan di tiga premis di Ipoh, Perak.
Rampasan tersebut dijalankan dalam operasi dan pemeriksaan oleh Kementerian Kesihatan (KKM) melalui Cawangan Penguatkuasaan Farmasi (CPF), Jabatan Kesihatan Negeri (JKN) Perak pada 5 April lepas.
Ketua Pengarah Kesihatan, Tan Sri Dr. Noor Hisham Abdullah dalam satu kenyataan berkata, berdasarkan maklumat yang diterima, terdapat penjualan keluaran produk tersebut secara runcit oleh pemilik premis terbabit.
“Semua premis berkaitan disyaki merupakan salah satu rangkaian pengedar terbesar keluaran produk tersebut ke pasaran di sekitar negeri Perak.
“Produk yang dirampas merangkumi pelbagai jenis produk termasuk produk bina badan tidak berdaftar serta mengandungi racun antaranya yohimbine dan hormon testosterone. Rampasan ini juga merangkumi produk suntikan untuk bina badan,” katanya di sini semalam.
Dalam pada itu, beliau menegaskan, hormon testosterone dikategorikan sebagai racun terkawal dan hanya boleh diambil atas nasihat doktor dan ahli farmasi.

“Hormon testosterone kerap disalahgunakan oleh individu untuk tujuan membina otot badan,” katanya.  – K! ONLINE.


Bayaran gaji sebulan bangkitkan semangat The Bos Gaurus
Oleh KOSMO!

8 April 2021, 8:48 pm
Oleh AZIZAN HASHIM

BAYARAN sebulan gaji sebelum perlawanan mungkin menjadi tonik kebangkitan pasukan Perak FC hingga berjaya menumpaskan UiTM FC  dengan kemenangan 3-2 dalam aksi Liga Super di Stadium Perak, Ipoh kelmarin.
Pada perlawanan itu, skuad The Bos Gaurus ketinggalan 2-0 satu ketika tetapi bangkit di babak kedua untuk meraih tiga mata penuh sekali gus menghadiahkan kemenangan ketiga musim ini buat skuad kendalian Chong Yee Fatt itu.
Ahli Jawatankuasa (Exco)  Belia dan Sukan negeri, Khairul Shahril Mohamed mengakui gembira dengan kejayaan itu berikutan ketegangan yang memuncak berikutan tersebar pemain sudah tidak menerima dua bulan gaji sejak awal minggu ini..
“Kami sedang berusaha untuk menyelesaikan kemelut kewangan yang dihadapi Perak FC ketika ini. Semalam (kelmarin) kita dah bayar sebulan gaji dan mungkin kerana itu mereka menang.
“Bagaimanapun, saya harap pemain tidak meletak syarat yang tinggi untuk meraih  kejayaan walaupun saya sedar bola sepak adalah periuk nasi mereka,” katanya kepada pemberita.

Mengulas lanjut, Khairul turut berharap agar ada penaja korporat yang membuat tawaran kepada kelab untuk menjadi penaja utama atau membeli saham Perak FC selepas ini.
“Kita mahu penaja tulen yang tidak membuat cadangan balas untuk mendapat habuan. Setakat ini memang banyak mengemukakan cadangan tetapi ia bersyarat dan sukar untuk kami tunaikan,” katanya.
Perak yang selama ini bergantung kepada dana kerajaan negeri nampaknya terpaksa mencari sumber sendiri berikutan kenyataan Menteri Besar Perak, Datuk Saarani Mohamad semalam yang tidak mahu menyara pasukan bola sepak Perak lagi musim ini.


Keputusan DNAA bekas Pengerusi MARA  28 Mei ini
Oleh NORLIZAH ABAS

8 April 2021, 6:31 pm
KUALA LUMPUR – Mahkamah Sesyen di sini hari ini menetapkan 28 Mei ini bagi keputusan sama ada melepas tanpa membebaskan (DNAA) bekas Pengerusi MARA Incorporated Sdn. Bhd., Datuk Mohammad Lan Allani daripada dua tuduhan melibatkan diri dalam aktiviti pengubahan wang haram membabitkan wang RM10 juta.
Hakim Suzana Hussin menangguhkan keputusannya selepas mendengar permohonan Pegawai Pendakwa Suruhanjaya Pencegahan Rasuah Malaysia (SPRM), Ikhwan Zaudii Nordin agar tertuduh dilepas tanpa dibebaskan daripada kedua-dua tuduhan.
Bagaimanapun, peguam Datuk K. Kumaraendran yang mewakili Mohammad Lan memberitahu, pihaknya mahukan pasukan pendakwaan memaklumkan alasan mengapa pihak SPRM memohon anak guamnya dilepaskan tanpa dibebaskan daripada tuduhan-tuduhan tersebut.
Namun Ikhwan Zaudii berkata, setakat ini pihaknya mendapat arahan agar kes itu DNAA tanpa menyertakan alasan.
Kumaraendran selanjutnya memaklumkan jika tiada alasan diberikan, pihaknya memohon agar Mohammad Lan dibebaskan daripada kedua-dua tuduhan tersebut.
Pada peringkat itu, Ikhwan Zaudii menjelaskan kepada mahkamah bahawa pihaknya hanya dimaklumkan timbul isu berkaitan bidang kuasa kerana kedua-dua kesalahan tersebut didakwa dilakukan di Kota Kinabalu, Sabah seperti yang dinyatakan dalam pertuduhan.

Sehubungan itu, Ikhwan Zaudii membayangkan wujud kemungkinan tertuduh akan didakwa di Kota Kinabalu.
Dalam pada itu, pihak pendakwaan turut memerlukan masa selama tiga bulan untuk menyelesaikan urusan penyerahan baki dokumen kepada pihak pembelaan. – K! ONLINE


Lagi borang rentas negeri kosong tular
Oleh MOHD YUNUS YAKKUB

8 April 2021, 7:59 pm
SHAH ALAM – Sekeping lagi borang rentas negeri kosong dengan tandatangan tular dengan melibatkan Balai Polis Seksyen 6, hari ini.
Berdasarkan borang yang tular dengan tulisan “Thank you tolong kali kedua, xyah beratur panjang-panjang. Ada cable(orang dalam) dah, mudah baseo sney kiro,”.
Sementara itu, Timbalan Ketua Polis Daerah Shah Alam, Superintendan Ramsay anak Embol dalam kenyataan sebentar tadi memaklumkan siasatan awal mendapati terdapat pemalsuan tandatangan milik penolong Ketua Balai Polis Seksyen 6, Sarjan Mejar Mohd. Fadzli Ali.
“Satu kertas siasatan polis dibuka mengikut Seksyen 468 Kanun Keseksaan dan Seksyen 233 Akta Komunikasi dan Multimedia 1988,” jelasnya.
Terdahulu, Kosmo! Online harini melaporkan satu borang rentas negeri kosong dengan tandatangan Ketua Polis Balai Chukai, Kemaman di Terengganu iaitu Inspektor Mohd. Ramizan Ramli telah dipalsukan turut tular hari ini. – K! ONLINE


‘Fatima je boleh tarik rambut saya’ – Fazura
Oleh MOHD. HAIKAL ISA

8 April 2021, 6:17 pm
KUALA LUMPUR – “Fatima je yang boleh tarik rambut saya sambil saya ketawa.”
Demikian antara perkongsian aktres jelita, Nur Fazura atau nama lengkapnya, Nur Fazura Sharifuddin tentang puteri kesayangannya, Nur Fatima Aisya yang kini sudah mencecah usia enam bulan.
Aktres Terbaik Festival Filem Malaysia Ke-27 itu mendedahkan, dia tidak mempunyai perancangan untuk mencipta akaun Instagram peribadi Fatima buat masa sekarang.
“Sebenarnya, saya sudah ‘cop’ akaun Instagram Fatima, cuma tidak siapa tahu tentang kewujudannya.
“Nanti kalau sudah sampai waktunya untuk dia punya akaun Instagram sendiri, orang akan tahu. Cuma buat masa sekarang, belum lagi waktunya,” kata Nur Fazura yang amat mementingkan privasi buat dirinya sekeluarga terutama perihal melibatkan anak sulungnya.
Kata isteri kepada aktor Fattah Amin itu lagi, kehidupan Fatima sekarang bukan untuk tontonan umum kerana dia masih lagi kecil.

“Fatima bukan ‘content’. Apa yang sedang dia jalani sekarang, saya simpan. Sesekali, saya akan kongsi dalam Instagram peribadi saya.
“Saya tidak mahu dia terlalu terdedah sini sana. Tapi saya tak nafikan sekarang, orang lebih kisahkan pasal dia. Orang dah tak pandang Fazura mahupun Fattah (ketawa),” ujarnya.
Hari ini merupakan penggambaran pertama Fatima yang diadakan di pusat beli-belah Suria KLCC. Jelasnya, hari ini juga merupakan bayaran pertama buat anaknya yang membuat penampilan umum.
“Di Suria KLCC ini projek istimewa. Tiadalah semua ‘job’ untuk Fatima kita akan ‘sauk’. Hari ini pertama kali dia pergi pusat beli-belah. Dia teruja dan tertawa semua.
“Hari ini juga cek pertama dia dapat. Saya dan Fattah dah bukak akaun bank untuk dia. Untuk kegunaan dia nanti kalau dah besar nak sambung belajar luar negara dan benda-benda begitu. Untuk masa depannya senang cerita,” katanya.
Nur Fazura, 38, dan Fattah, 31, berkahwin pada sebuah majlis pernikahan yang hanya dihadiri keluarga dan kenalan rapat pada 27 November 2017. Mereka dikurniakan cahaya mata pertama, Nur Fatima Aisya pada 2 Oktober tahun lalu.
Terdahulu, Nur Fazura mendedahkan wajah anaknya buat kali pertama sekitar awal Januari lalu dan memaklumkan rutin hidupnya berubah 360 darjah selepas bergelar seorang ibu. – K! ONLINE


Premis diserbu simpan gas LPG berlebihan
Oleh MOHD YUNUS YAKKUB

8 April 2021, 7:26 pm
KLANG – Tindakan pemilik sebuah premis menyimpan gas petroleum cecair (LPG) bersubsidi melebihi had dibenarkan memakan diri apabila diserbu dalam kejadian di Kampung Telok Nipah, Pelabuhan Klang di sini hari ini.
Dalam serbuan Kementerian Perdagangan Dalam Negeri dan Hal Ehwal Pengguna (KPDNHEP) Selangor kira-kira pukul 11 pagi menemukan 300 silinder LPG bersubsidi yang berisi 12 dan 14 kilogram (kg).
Pengarahnya, Muhammad Zikril Azan Abdullah berkata, operasi itu hasil risikan selama sebulan bersama Ibu Pejabat Polis Kontinjen (IPK) Selangor terhadap aktiviti mencurigakan apabila terdapat lori membawa gas LPG keluar masuk ke premis terbabit.
Katanya, ketika serbuan terdapat seorang pengurus premis itu dengan memaklumkan telah beroperasi sejak tiga tahun yang lalu.
“Difahamkan premis itu memasarkan bekalan gas LPG bersubsidi kepada pengguna dan restoran di sekitar daerah ini
“Lelaki itu mengakui menyimpan bekalan gas LPG lebih dari biasa ekoran permintaan tinggi dari pelanggan,” katanya dalam kenyataan di sini hari ini.

Beliau memberitahu, premis itu mendapat bekalan tersebut daripada pemborong di daerah ini menerusi penemuan resit penghantaran gas LPG Itu.
Tambah Muhammad Zikril, pengurus kilang itu tidak pernah membuat permohonan tambahan kauntiti pada lesen terbabit dengan alasan tidak mengetahui menyimpan stok melebihi had yang dibenarkan menjadi suatu kesalahan.
“Kesemua 300 silinder LPG itu bernilai RM30,000 dan lesen perniagaan telah disita.
“Kes disiasat dibawah Peraturan 10(1) Peraturan Kawalan Bekalan iaitu pemegang lesen tidak boleh ada dalam milikannya apa-apa barang kawalan berjadual melebihi had kuantiti yang ditetapkan dalam sesuatu masa didalam lesen,” jelas . -K! ONLINE


Bicara kes bunuh Zulfarhan akhirnya ditutup
Oleh NUZULSHAM SHAMSUDDIN

8 April 2021, 6:18 pm
KUALA LUMPUR – Selepas tiga tahun, perbicaraan kes bunuh, bersubahat membunuh dan memcederakan penuntut Universiti Pertahanan Nasional Malaysia (UPNM) Zulfarhan Osman Zulkarnain akhirnya selesai selepas kes itu ditutup di Mahkamah Tinggi di sini hari ini.
Ia apabila selepas pihak pembelaan telah memanggil kesemua saksi bagi memberi keterangan termasuk saksi pendakwaan (rebuttal) terakhir pada hari ini yang merupakan Ketua Jabatan Perubatan Forensik Hospital Kuala Lumpur (HKL) Dr. Mohamad Azaini Ibrahim.
Hakim Datuk Azman Abdullah kemudian menetapkan 10 Mei ini untuk pihak pendakwaan dan pembelaan memfailkan hujahan bertulis.
Terdahulu sejurus selepas saksi terakhir selesai memberi keterangan Hakim Azman memanjatkan rasa syukur.
“Alhamdulilah, kes sudah selesai (saksi-saksi memberi keterangan),” katanya.
Sepanjang perbicaraan yang bermula pada 29 Januari 2018 pihak pendakwaan telah memanggil seramai 31 saksi antaranya saksi pendakwaan keenam iaitu Pakar Perubatan Forensik Hospital Serdang Dr. Salmah Arshad.

Bagi perbicaraan bela diri yang bermula pada 2 Oktober 2019 pihak pembelaan telah memanggil seramai 20 saksi termasuk pakar perunding forensik di Hospital Sungai Buloh Dr. Rohayu Shahar Adnan merupakan yang saksi pembelaan ke-19.
Pada prosiding hari ini, pendakwaan dikendalikan oleh Timbalan Pendakwa Raya N. Joy Jothi dan Mohd. Josiendra Abu Senin manakala tertuduh-tertuduh diwakili barisan peguam Amer Hamzah Arshad,Fadly Hashim, M.Varunchelvam dan Fatimah Azzahrah Rumaizi.
Sementara itu, bapa Zulfarhanan, Zulkarnain Idros, 57, ketika ditemui selepas prosiding berkata, beliau dan keluarga menerima apa sahaja keputusan Hakim kelak.
“Saya terima apa sahaja keputusan hakim, Ia akan membuktikan dia (tertuduh) buat atau dia tidak buat,” katanya yang ditemani isterinya Hawa Osman, 58. – K!ONLINE


Penyewa gagal bayar sewa kurung pemilik rumah
Oleh NUR HUDA MUSA

8 April 2021, 6:35 pm
PETALING JAYA – Seorang pemilik rumah berdepan detik cemas apabila ‘dikunci’ oleh penyewa bilik di dalam rumahnya sendiri.
Melalui sebuah rakaman yang dimuat naik di laman TikTok itu difahamkan, penyewa berkenaan tidak membayar duit sewa bilik di dalam rumah tersebut sehingga tertunggak tiga bulan.
“Saya pemilik rumah ini, dia sewa bilik dengan saya. Saya terpaksa beli mangga baru sebab tiga bulan dia tak bayar sewa.
“Barang dia masih ada lagi separuh dalam rumah ini, semalam saya balik kerja masih mangga lama, pagi ini bangun dia sudah tukar (mangga kunci) baru,” katanya.
Susulan kejadian itu, tuan rumah berkenaan telah menghubungi pihak bomba bagi membantunya membuka pintu rumah yang berkunci itu.
Bagaimanapun carian Kosmo! mendapati kejadian berlaku setahun yang lalu sementara lokasi kejadian dan identiti tuan rumah masih lagi dirahsiakan. – K! ONLINE


Wartawan NST meninggal dunia semasa rentas hutan
Oleh ZAKI SALLEH

8 April 2021, 7:22 pm
GERIK – Seorang wartawan sambilan NST dari Kuala Lumpur yang mengikuti program Eksplorasi Ekopelancongan Sumber Asli Bersama Media ke Negeri Perak disahkan meninggal dunia selepas tidak sedarkan diri semasa melakukan aktiviti merentas hutan di kawasan di Pulau Tali Kail dekat Tasik Banding di sini tengah hari tadi.
Kejadian berlaku pukul 11.51 pagi semasa mangsa, Zulkifly Ab Latiff, 41, bersama rombongan peserta program yang terdiri daripada petugas media pelbagai agensi sedang mengikuti program kelolaan Kementerian Tenaga dan Sumber Asli (KeTSA).
Mangsa berasal dari Kampung Makam, Kota Tinggi, Johor.
Program yang bermula Selasa lalu sepatutnya tamat hari ini sebelum peserta kembali ke ibu kota dan Tasik Banding merupakan lokasi lawatan yang terakhir.
Menurut peserta program, Wat Kamal Abas, mereka memulakan aktiviti merentas hutan pada pukul 10.30 pagi selepas tiba dari Jeti Awam Banding menaiki bot dan beliau dengan mangsa berjalan bersama-sama menelusuri denai.
Wat Kamal berkata, dia dan mangsa sempat merakamkan foto bersama semasa mereka berhenti seketika dalam perjalanan sebagai kenang-kenangan walaupun mangsa bukanlah seorang yang suka bergambar.

“Tidak lama selepas menyambung perjalanan, tiba-tiba mangsa mengadu sesak nafas dan sakit dada serta terasa mual untuk muntah. Kemudian tubuh beliau menggeletar serta nafas tercungap-cungap.
“Saya memapah dan memangku mangsa di atas riba dan menggosok-gosok dadanya. Dia bagaimana pun kelihatan lemah dan pucat. Dalam keadaan agak kelam kabut itu, saya sempat membisikkan kalimah syahadah pada mangsa sebelum dia tidak sedarkan diri.
“Pihak urusetia kemudian terus bertindak menghubungi bomba bagi mendapatkan bantuan kecemasan dan pada masa itu saya dapat merasakan yang Zukifli telah tiada,” ujarnya ketika dihubungi Kosmo!
Sementara itu, Ketua Operasi Balai Bomba dan Penyelamat Gerik, Saiful Amar Ismail berkata, pihaknya menerima panggilan kecemasan berhubung kejadian itu pada pukul 1.27 tengah hari sebelum menghantar sepasukan anggota ke tempat kejadian dan tiba kira-kira setengah jam kemudian. – K! ONLINE.


UEM ambil maklum penyerahan memorandum
Oleh NUR HUDA MUSA

8 April 2021, 6:11 pm
PETALING JAYA – UEM Edgenta Berhad ambil maklum berhubung penyerahan memorandum oleh Kesatuan Pekerja-Pekerja Swasta Perkhidmatan Sokongan di Hospital-Hospital Kerajaan di Putrajaya pagi tadi.
UEM dalam satu kenyataan berkata, pihaknya kekal profesional dalam urusan melibatkan ahli-ahli kesatuan itu dan memberi jaminan keadaan itu akan dikekalkan supaya tiada gangguan perkhidmatan di semua hospital di bawah jagaan syarikat tersebut.
“Sehubungan dengan itu, pihak kami komited untuk memberi kerjasama dengan Kementerian Kesihatan (KKM) dalam mengatasi masalah yang berbangkit.
“Sebagai warga korporat yang bertanggungjawab, syarikat sentiasa akan mematuhi amalan undang-undang pekerja Malaysia di seluruh operasinya,” katanya dalam satu kenyataan di sini hari ini.
Jelasnya, berhubung isu utama yang dibangkitkan oleh kesatuan itu semasa penyerahan memorandum pagi tadi, had umur minimum persaraan ialah 60 tahun, oleh itu sebarang penyambungan kontrak pekerjaan adalah berdasarkan prestasi individu.
“Ia juga bergantung kepada rekod pekerjaan dan kesesuaian untuk menjalankan tugas kerana hospital merupakan kawasan berisiko tinggi.

“Susulan perkembangan berkaitan isu ini, sebarang kemaskini akan dinyatakan melalui laman web kami di www.uemedgenta.com,” ujarnya. – K! ONLINE


Lima kawasan daerah Pekan dikenakan PKPD
Oleh ZULKIFLI MANZOR

8 April 2021, 6:24 pm
PETALING JAYA – Kerajaan bersetuju mengenakan Perintah Kawalan Pergerakan Diperketatkan (PKPD) di lima kawasan di daerah Pekan, Pahang bermula 9 sehingga 22 April ini.
Menteri Kanan (Pertahanan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan Malaysia (KKM) melaporkan situasi
kes Covid-19 Kluster Teknologi Peramu Jaya di daerah tersebut.
Menurut beliau, kluster itu melibatkan pekerja kilang yang tinggal di Taman Mentiga Jaya, Taman Perdana, Perkampungan Peramu Jaya 3, Taman Sepekan Makmur dan Kampung Pulau Serai.
“KKM telah melaksanakan 495 ujian saringan dan daripada jumlah itu, secara kumulatif sebanyak 67 kes positif Covid-19 telah direkodkan dari kluster ini.
“KKM mengesahkan telah berlaku penularan jangkitan Covid-19 di lokaliti ini dengan kadar kebolehjangkitan yang tinggi.
“Setelah membuat penilaian risiko kerajaan bersetuju melaksanakan PKPD di lima kawasan terbabit,” katanya dalam satu kenyataan media hari ini.

Ismail Sabri berkata, pelaksanaan PKPD itu untuk memastikan pergerakan penduduk di lokaliti terlibat dapat dikawal bagi mengelakkan penularan jangkitan Covid-19 ke komuniti luar. –  K! ONLINE.


KPDNHEP harap lebih banyak kerjasama francais terjalin
Oleh SUBKHI SUDARJI

8 April 2021, 7:51 pm
CYBERJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengharapkan lebih banyak kerjasama dapat dibentuk antara francaisor dengan francaisor, mahupun antara francais dengan pemain industri Iain.
Timbalan Menteri, Datuk Rosol Wahid berkata, kerjasama dua jenama francais dalam sektor pendidikan yang semakin mengukuh iaitu Children Islamic Centre (CIC) dan Global Art misalnya, akan memberi kelebihan kepada kedua-dua jenama dalam banyak aspek.
“Kerjasama antara dua francaisor besar seperti ini adalah manifestasi kepada hasrat kementerian untuk melihat lebih banyak kerjasama dibentuk antara francaisor yang diyakini berupaya mengoptimumkan penggunaan sumber dan memberi lebih manfaat kepada golongan sasar bagi kedua-dua francais.
“Kita yakin kerjasama ini akan banyak membantu ke arah mencapai objektif kedua-dua jenama ini untuk menyediakan pendidikan yang berkualiti untuk anak-anak negara ini.
“Kementerian akan sentiasa memberikan sokongan dan galakan kepada francaisor dan francaisi supaya industri francais dapat berkembang dengan Iebih maju dan sihat,” katanya.
Beliau berkata demikian pada majlis MoU antara Global Art & Children Islamic Centre (CIC) di Abedeen Clubhouse merangkumi kerjasama untuk mempromosikan kedua-dua jenama serta kolaborasi dalam aktiviti pendidikan dan pengembangan minda kanak-kanak, di sini hari ini. – K! ONLINE.


Kadar zakat fitrah Melaka kekal RM7 dan RM14
Oleh DIYANATUL ATIQAH ZAKARYA

8 April 2021, 6:02 pm
MELAKA – Kadar zakat fitrah bagi negeri ini kekal pada kadar RM7 dan RM14 bagi umat Islam pada tahun ini.
Mufti Melaka, Datuk Abdul Halim Tawil berkata, kadar itu diputuskan melalui Mesyuarat Jawatankuasa Fatwa Negeri yang bersetuju mengekalkan kadar RM7 bagi pengguna beras Super Spesial Tempatan, manakala RM14 bagi pengguna beras jenis Super Special Import, Basmathi, Siam dan gred beras lebih tinggi.
“Pembayaran boleh dibuat melalui 1,500 amil dilantik yang terdiri dalam kalangan imam dan pegawai kakitangan di seluruh masjid.
“Walaupun pembayaran zakat fitrah itu boleh dibuat secara bersemuka, namun digalakkan dibuat menerusi kemudahan online bagi mengekang penularan Covid-19,” katanya selepas Majlis Pelancaran Buku Covid-19 Melanda Negara dan Dunia di Hotel Muzaffar di Ayer Keroh di sini hari ini. – K! ONLINE.


Kadar penginapan hotel meningkat 33 peratus
Oleh MOHD AZLI ADLAN

8 April 2021, 4:43 pm
KUALA NERUS – Kadar penginapan hotel di negara ini menunjukkan peningkatan positif sejak aktiviti rentas negeri bersyarat untuk aktiviti pelancongan domestik dibenarkan kerajaan pada bulan lalu.
Menteri Pelancongan, Seni dan Budaya, Datuk Seri Nancy Shukri berkata, berdasarkan data diberi Perhotelan Malaysia, kadar penginapan hotel telah meningkat kepada 33 peratus sejak rentas antara negeri yang berada di bawah Perintah Kawalan Pergerakan Pemulihan (PKPP) dibenarkan kerajaan mulai 5 Mac lalu.
“Sewaktu Perintah Kawalan Pergerakan (PKP ) 2.0 dikuatkuasakan hampir di seluruh negara pada Januari lalu, kadar penginapan hotel hanya 20 peratus.
“Begitu pun, sebaik kelonggaran bersyarat diberikan pada 5 Mac lalu, kadar penginapan hotel telah meningkat kepada 24 peratus sebelum melonjak kepada 33 peratus pada waktu ini,” katanya selepas merasmikan program Jerayawara Dasar Pelancongan Negara 2020 – 2030 Zon Pantai Timur di sini hari ini.
Kerajaan sebelum ini membenarkan aktiviti pelancongan domestik antara negeri-negeri yang berada di bawah PKPP dengan syarat menggunakan kemudahan pengangkutan dan pakej disediakan ejen pelancongan berdaftar.
Nancy berkata, pelancongan domestik untuk memberi pulangan yang signifikan kepada ekonomi negara kerana diunjur mampu menjana pendapatan RM103 bilion. – K! ONLINE


PGA rampas 9.79 tan beras seludup
Oleh YATIMIN ABDULLAH

8 April 2021, 5:33 pm
RANTAU PANJANG – Pasukan Gerakan Am (PGA) Batalion 9 merampas beras Siam pelbagai jenama seberat 9.79 tan dalam serbuan di sebuah rumah yang sedang dalam pembinaan di Kampung Limau Purut dekat Tanah Merah hari ini.
Pegawai Pemerintah PGA Batalion 9, Superintendan Nor Azizan Yusof berkata, rampasan beras bernilai lebih RM39,000 itu dijalankan pada pukul 2 pagi selepas menerima maklumat daripada orang awam.
“Siasatan mendapati, rumah itu dipercayai telah menjadi transit untuk kegiatan itu sejak setahun lalu.
“Hasil pemerhatian yang dijalankan, rumah itu terletak jauh dari kawasan penduduk malah laluan masuk juga merupakan jalan mati,” katanya pada sidang akhbar di Markas Taktikal PGA di Lubok Stol di sini, hari ini.
Nor Azizan memberitahu, dalam serbuan itu, PGA turut merampas beras pulut seberat 825 kilogram bernilai RM5,755 yang turut disembunyikan di dalam rumah tersebut.
Katanya, siasatan awal mendapati, beras-beras itu dibawa masuk ke negara ini melalui lorong tikus dan pangkalan haram yang terdapat di sekitar Sungai Golok. – K! ONLINE.


Kadar zakat fitrah Selangor kekal RM7
Oleh ABDUL RAZAK IDRIS

8 April 2021, 4:24 pm
SHAH ALAM -Kadar Zakat Fitrah di Selangor kekal sebanyak RM7 seorang seperti tahun sebelumnya.
Ketua Pegawai Eksekutif Lembaga Zakat Selangor (LZS), Saipolyazan M.Yusop berkata, kadar tersebut selaras dengan kelulusan Mesyuarat Jawatankuasa Fatwa Negeri Selangor yang mengekalkan kadar fitrah pada tahun ini di Selangor.
“Penetapan kadar zakat fitrah RM7.00 adalah berdasarkan kepada harga bagi 2.6 kilogram beras Super Tempatan Gred A yang lazimnya digunakan oleh masyarakat.
“Walau bagaimanapun, LZS turut menggalakkan golongan yang berkemampuan untuk menunaikan zakat fitrah mengikut harga beras dimakan setiap hari bagi diri dan tanggungan,”katanya selepas majlis penyampaian agihan zakat Worldwide Holdings Berhad di Seksyen 13 di sini hari ini.
Saipolyazan memberitahu, kadar zakat fitrah untuk golongan berkemampuan tersebut adalah sebanyak RM14.00 seorang bagi individu yang memakan beras putih import, beras perang,beras pulut, herba ponni dan beras wangi atau RM21.00 seorang bagi individu yang memakan beras basmathi,beras
jepun, dan beras merah.
Beliau menjelaskan galakan menunaikan zakat fitrah mengikut harga beras yang dimakan ini telah dilaksanakan oleh LZS sejak tahun 2018 lagi.

“Sepanjang tahun 2020, kutipan zakat fitrah adalah sebanyak RM31.1 juta semasa pelaksanaan Perintah Kawalan Pergerakan (PKP) berlangsung berbanding tahun sebelumnya dengan RM26juta,” katanya. -K!ONLINE


1,285 kes baharu; semua negeri rekod kes baharu
Oleh SITI A'ISYAH SUKAIMI

8 April 2021, 4:30 pm
PUTRAJAYA – Sebanyak 1,285 kes baharu dilaporkan hari ini menjadikan jumlah kes positif Covid-19 di Malaysia sebanyak 355,753 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor kembali merekodkan angka tertinggi sebanyak 374 kes, diikuti oleh Sarawak sebanyak 211 kes dan Pulau Pinang sebanyak 162 kes.
“Seterusnya ialah Kuala Lumpur (120 kes), Sabah (106 kes), Johor (101 kes), Kelantan (87 kes), Kedah (31 kes), Perak (24 kes), Putrajaya (19 kes), Negeri Sembilan dan Pahang (masing-masing 12 kes) serta Melaka dan Terengganu (masing-masing 11 kes).
“Dalam pada itu, Labuan pula merekodkan tiga kes baharu dan Perlis mencatatkan satu kes positif hari ini,” katanya pada ciapan Twitter beliau di sini hari ini. -K!ONLINE


MCMC keluarkan notis Siasatan Awal
Oleh NUR SHARIEZA ISMAIL

8 April 2021, 4:27 pm
CYBERJAYA – Suruhanjaya Komunikasi dan Multimedia Malaysia (MCMC) mengeluarkan notis Siasatan Awam mengikut Seksyen 61 Akta Komunikasi dan Multimedia (AKM) 1998 untuk mengkaji semula tiga Piawaian Mandatori untuk Kualiti Perkhidmatan (MSQoS) sedia ada berkaitan perkhidmatan telekomunikasi.
Pada masa sama, notis Siasatan Awam itu juga MCMC juga bagi memperkenalkan satu MSQoS baharu berkaitan perkhidmatan pelanggan oleh syarikat-syarikat telekomunikasi.
MCMC berkata, Siasatan Awam itu bertujuan mengumpulkan pandangan orang ramai dan semua pihak berkepentingan tentang cadangan piawaian baharu berkaitan perkhidmatan-perkhidmatan terbabit bagi menggantikan MSQoS sedia ada.
Katanya, MSQoS terlibat adalah MSQoS Perkhidmatan Pelanggan (baharu), MSQoS Jalur Lebar Tanpa Wayar, MSQoS Jalur Lebar Talian Tetap dan MSQoS Perkhidmatan Selular Awam.
“MCMC berpandangan MSQoS baharu dengan piawaian minima yang lebih tinggi perlu diperkenalkan bagi menyesuaikannya dengan perkembangan teknologi terkini.
“Selain itu, ia bagi memenuhi kehendak pelanggan dan hala tuju strategik negara ke arah pembangunan masa hadapan mengikut acuan Rangka Tindakan Ekonomi Digital Malaysia dan Inisiatif MyDigital,” katanya.

Katanya, kegagalan mematuhi MSQoS yang telah diwartakan boleh mengakibatkan syarikat telekomunikasi yang terbabit didenda di bawah Seksyen 242 AKM 1998.
MCMC berkata,  pihak-pihak berkepentingan boleh menyemak semua cadangan MSQoS yang bakal diperkenalkan dan memberi ulasan masing-masing selepas membaca notis dan dokumen MSQoS berkaitan melalui pautan di www.mcmc.gov.my mulai hari ini sehingga 4 Jun depan.-K! ONLINE


Kelantan tetapkan tiga kadar bayaran zakat fitrah
Oleh YATIMIN ABDULLAH

8 April 2021, 6:06 pm
KOTA BHARU – Majlis Agama Islam dan Adat Istiadat Melayu Kelantan (Maik) menetapkan tiga kadar bayaran zakat fitrah tahun ini iaitu RM7, RM14 dan RM21.
Yang Dipertua Maik, Tengku Tan Sri Mohamad Rizam Tengku Abdul Aziz berkata, bagaimanapun, pembayar zakat boleh memilih kadar tersebut berpandukan kepada harga beras yang dimakan oleh mereka.
Katanya, pembayaran zakat boleh dilaksanakan melalui perkhidmatan kaunter Baitulmal yang terdapat di masjid bandar atau jajahan.
“Pembayaran ini juga boleh dilakukan menggunakan e-Zakat Payment di laman seswang www.e-maik.my.
“Selain itu, ia boleh dilakukan menerusi kebanyakan institusi perbankan yang dilantik oleh Maik sebagai ejen kutipan zakat,” katanya dalam satu kenyataan hari ini.
Menurutnya yang juga Tengku Temenggong Kelantan, kadar nisab zakat harta bagi tahun ini telah ditetapkan sebanyak RM20,520 untuk haul antara Ramadan tahun 1442 hijrah hingga Ramadan tahun 1443 hijrah. – K! ONLINE.